01997A1128(01) — DA — 01.04.2016 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

PARTNERSKABS- OG SAMARBEJDSAFTALE

om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side







KONGERIGET BELGIEN KONGERIGET DANMARK FORBUNDSREPUBLIKKEN TYSKLAND DEN HELLENSKE REPUBLIK KONGERIGET SPANIEN DEN FRANSKE REPUBLIK IRLAND DEN ITALIENSKE REPUBLIK STORHERTUGDØMMET LUXEMBOURG KONGERIGET NEDERLANDENE DEN PORTUGISISKE REPUBLIK DET FORENEDE KONGERIGE STORBRITANNIEN OG NORDIRLAND som er kontraherende parter i traktaten om oprettelse af Det Europæiske Fællesskab, traktaten om oprettelse af Det Europæiske Kul- og Stålfællesskab og traktaten om oprettelse af Det Europæiske Atomenergifællesskab, i det følgende benævnt »medlemsstater«, og DET EUROPÆISKE FÆLLESSKAB, DET EUROPÆISKE KUL- OG STÅLFÆLLESSKAB og DET EUROPÆISKE ATOMENERGIFÆLLESSKAB, i det følgende benævnt »Fællesskabet«, på den ene side, og DEN RUSSISKE FØDERATION, i det følgende benævnt »Rusland«, på den anden side, SOM TAGER HENSYN TIL betydningen af de historiske bånd, der består mellem Fællesskabet, dets medlemsstater og Rusland, og af de fælles værdier, som de deler, SOM ERKENDER, at Fællesskabet og Rusland ønsker at styrke disse bånd og oprette et partnerskab og samarbejde, der kan uddybe og udvide de forbindelser, der allerede er etableret mellem dem, særlig ved aftalen mellem Det Europæiske Økonomiske Fællesskab og Det Europæiske Atomenergifællesskab og Unionen af Socialistiske Sovjetrepublikker om handel og om handelsmæssigt og økonomisk samarbejde, undertegnet den 18. december 1989, i det følgende benævnt »1989-aftalen«, SOM TAGER I BETRAGTNING, at Fællesskabet og dets medlemsstater, der handler inden for rammerne af Den Europæiske Union, der er oprettet ved traktaten om Den Europæiske Union af 7. februar 1992, og Rusland har forpligtet sig til at styrke den politiske og økonomiske frihed, der udgør selve grundlaget for partnerskabet, SOM TAGER I BETRAGTNING, at parterne har forpligtet sig til at fremme den internationale fred og sikkerhed og ligeledes en fredelig bilæggelse af tvister og at samarbejde herom inden for De Forenede Nationer og Konferencen om Sikkerhed og Samarbejde i Europa og i andre fora, SOM TAGER I BETRAGTNING, at Fællesskabet og dets medlemsstater og Rusland fast har forpligtet sig til fuldt ud at gennemføre alle principper og bestemmelser i slutakten fra Konferencen om Sikkerhed og Samarbejde i Europa (CSCE), slutdokumenterne fra opfølgningsmøderne i Madrid og Wien, dokumentet fra CSCE-konferencen i Bonn om økonomisk samarbejde, Paris-charteret for et nyt Europa og CSCE-dokumentet fra Helsingfors 1992, »Forandringens Udfordringer«, SOM BEKRÆFTER Fællesskabets og dets medlemsstaters og Ruslands tilslutning til målene og principperne i det europæiske energicharter af 17. december 1991 og i erklæringen fra Luzern-konferencen i april 1993, SOM ER OVERBEVIST OM den afgørende betydning af retssamfundet og respekten for menneskerettighederne, særlig mindretallenes rettigheder, etablering af et flerpartisystem med frie og demokratiske valg og en økonomisk liberalisering med henblik på indførelse af markedsøkonomi, SOM MENER, at en fuldstændig gennemførelse af partnerskabet forudsætter, at Rusland fortsætter og fuldfører sine politiske og økonomiske reformer, SOM ØNSKER at befordre den regionale samarbejdsproces mellem landene i det tidligere land Sovjetunionen på de af denne aftale omfattede områder for at fremme regionens velstand og stabilitet, SOM ØNSKER at etablere og udvikle en regelmæssig politisk dialog om bilaterale og internationale spørgsmål af fælles interesse, SOM NOTERER SIG, at Fællesskabet er rede til om nødvendigt at yde faglig bistand til gennemførelsen af økonomiske reformer i Rusland og til udviklingen af det økonomiske samarbejde, SOM TAGER HENSYN TIL, at aftalen kan bidrage til at fremme en gradvis tilnærmelse mellem Rusland og et større samarbejdsområde i Europa og naboregionerne og Ruslands gradvise integration i det åbne internationale handelssystem, SOM TAGER I BETRAGTNING, at parterne har forpligtet sig til at liberalisere handelen på grundlag af principperne i den almindelige overenskomst om told og udenrigshandel, i det følgende benævnt »GATT«, son ændret ved Uruguay-rundehandelsforhandlingerne, og tager hensyn til oprettelsen af Verdenshandelsorganisationen, i det følgende benævnt »WTO«, SOM ERKENDER, at Rusland ikke længere er et statshandelsland, at det nu er et land med en økonomi under omstilling, og at et samarbejde mellem parterne under de former, der er fastlagt i denne aftale, vil bidrage til en fortsat udvikling i retning af markedsøkonomi, SOM ER KLAR OVER behovet for at forbedre vilkårene for erhvervslivet og investeringer og vilkårene på områder som virksomhedsetablering, arbejdskraft, tjenesteydelser og kapitalbevægelser, SOM ER OVERBEVIST OM, at denne aftale vil skabe et nyt klima for de økonomiske forbindelser mellem parterne og især for udviklingen af handel og investeringer, som er af væsentlig betydning for den økonomiske omstrukturering og teknologiske modernisering, SOM ONSKER at etablere et nært samarbejde om miljøbeskyttelse under hensyntagen til den indbyrdes afhængighed mellem parterne på dette område, SOM TAGER HENSYN TIL, at parterne har til hensigt at udvikle deres samarbejde på rumforskningsområdet i betragtning af komplementariteten af deres aktiviteter på dette område, SOM ØNSKER at fremme et kulturelt samarbejde og forbedre informationsstrømmen, ER BLEVET ENIGE OM FØLGENDE:







Artikel 1

Der oprettes et partnerskab mellem Fællesskabet og dets medlemsstater på den ene side og Rusland på den anden side. Dette partnerskab har til formål:

— at skabe passende rammer for den politiske dialog mellem parterne, således at der kan udvikles nære forbindelser mellem dem på dette område

— at fremme handel og investeringer og harmoniske økonomiske forbindelser mellem parterne på basis af markedsøkonomiske principper og dermed befordre en bæredygtig udvikling hos parterne

— at styrke de politiske og økonomiske friheder

— at støtte Ruslands bestræbelser på at konsolidere demokratiet og at udvikle økonomien og fuldføre omstillingen til markedsøkonomi

— at skabe grundlag for økonomisk, socialt, finansielt og kulturelt samarbejde på basis af principperne om gensidig fordel, gensidigt ansvar og gensidig støtte

— at fremme aktiviteter af fælles interesse

— at skabe passende rammer for den gradvise integration mellem Rusland og et bredere samarbejdsområde i Europa

— at skabe de nødvendige betingelser for på et senere tidspunkt at oprette et frihandelsområde mellem Fællesskabet og Rusland omfattende i hovedsagen al varehandel mellem dem samt betingelser for fri etablering af virksomheder, fri grænseoverskridende handel med tjenesteydelser og frie kapitalbevægelser.







AFSNIT I

ALMINDELIGE PRINCIPPER

Artikel 2

Respekt for de demokratiske principper og menneskerettighederne, som defineret bl.a. i Helsingfors-slutakten og Paris-charteret for et nyt Europa, underbygger parternes politik indadtil og udadtil og udgør et væsentligt element i partnerskabet og denne aftale.

Artikel 3

Parterne forpligter sig til at overveje en udbygning af de relevante afsnit i denne aftale, særlig afsnit III og artikel 53, såfremt omstændighederne tillader det, med henblik på oprettelse af et frihandelsområde mellem dem. Samarbejdsrådet kan rette henstillinger til parterne om en sådan udbygning. En sådan udbygning kan kun sættes i kraft ved en aftale mellem parterne i overensstemmelse med deres respektive procedurer. Parterne undersøger sammen i 1998, om omstændighederne tillader, at der indledes forhandlinger om oprettelse af et frihandelsområde.

Artikel 4

Parterne forpligter sig til efter fælles overenskomst sammen at undersøge de ændringer i enhver del af aftalen, som måtte vise sig hensigtsmæssige i betragtning af ændrede omstændigheder og især situationen som følge af Ruslands tiltrædelse af GATT/WTO. Den første undersøgelse foretages tre år efter aftalens ikrafttræden, eller når Rusland tiltræder GATT/WTO, hvis dette sker forinden.

Artikel 5

1. Den mestbegunstigelsesbehandling, Rusland indrømmer i henhold til denne aftale, finder ikke anvendelse i en overgangsperiode, der udløber fem år efter denne aftales ikrafttræden, hvad angår de fordele, der er defineret i bilag 1, og som Rusland indrømmer andre af de tidligere lande i Sovjetunionen. Denne periode kan om fornødent forlænges for specifikke sektorer efter fælles overenskomst mellem parterne.

2. For så vidt angår mestbegunstigelsesbehandling i henhold til afsnit III, udløber den i stk. 1 omhandlede overgangsperiode tre år efter aftalens ikrafttræden, eller når Rusland tiltræder GATT/WTO, hvis dette sker forinden.







AFSNIT II

POLITISK DIALOG

Artikel 6

Mellem parterne etableres der en regelmæssig politisk dialog, som de agter at udvikle og intensivere. Den skal ledsage og konsolidere tilnærmelsen mellem Den Europæiske Union og Rusland, støtte de politiske og økonomiske forandringer, der foregår i Rusland, og bidrage till etablering af nye samarbejdsformer. Den politiske dialog skal:

— styrke Ruslands forbindelser med Den Europæiske Union. Den økonomiske konvergens, der opnås i kraft af denne aftale, vil føre til nærmere politiske forbindelser

— befordre en større overensstemmelse i holdningerne til internationale spørgsmål af fælles interesse og således øge sikkerheden og stabiliteten

— indebære, at parterne bestræber sig på at samarbejde om spørgsmål vedrørende overholdelse af principperne om demokrati og menneskerettighederne og om nødvendigt afholder konsultationer om spørgsmål i forbindelse med deres rette gennemførelse.

Artikel 7

1. Der afholdes møder, i princippet to gange om året, mellem formanden for Rådet for Den Europæiske Union og formanden for Kommissionen for De Europæiske Fællesskaber på den ene side og Ruslands præsident på den anden side.

2. På ministerplan finder den politiske dialog sted i det samarbejdsråd, der er nedsat ved artikel 90, og ved andre lejligheder efter fælles overenskomst, også med Den Europæiske Unions trojka.

Artikel 8

Parterne fastlægger andre procedurer og mekanismer for den politiske dialog især i følgende form:

— møder to gange om året på højt embedsmandsplan mellem Den Europæiske Unions trojka på den ene side og russiske embedsmænd på den anden side

— fuldstændig udnyttelse af diplomatiske kanaler

— alle andre fremgangsmåder, herunder eventuelt ekspertmøder, der kan bidrage til at konsolidere og udvikle denne dialog.

Artikel 9

Den politiske dialog på parlamentarikerplan finder sted i det parlamentariske samarbejdsudvalg, der nedsættes ved aftalens artikel 95.







AFSNIT III

VAREHANDEL

Artikel 10

1. Parterne indrømmer hinanden den generelle mestbegunstigelsesbehandling i artikel I, stk. 1, i GATT.

2. Bestemmelserne i stk. 1 gælder ikke for:

a) fordele, der indrømmes nabolande for at lette grænsetrafikken

b) fordele, der indrømmes med det sigte at oprette en toldunion eller et frihandelsområde eller i kraft af oprettelsen af en sådan union eller et sådant område. Ved »toldunion« og »frihandelsområde« forstås sådanne, som er beskrevet i artikel XXIV, stk. 8, i GATT, eller som er oprettet efter den fremgangsmåde, der er anført i samme GATT-artikels stk. 10

c) fordele, der indrømmes bestemte lande i overensstemmelse med GATT og andre internationale aftaler til gavn for udviklingslandene.

Artikel 11

1. Varer fra den ene parts område, der indføres i den anden parts område, pålægges ikke hverken direkte eller indirekte indenlandske skatter eller andre indenlandske afgifter af nogen art ud over dem, der direkte eller indirekte pålægges tilsvarende indenlandske varer.

2. Sådanne varer indrømmes desuden en behandling, der ikke er mindre gunstig end den, der indrømmes tilsvarende varer af indenlandsk oprindelse under hensyn til alle love, administrative bestemmelser og forskrifter vedrørende deres indenlandske salg, udbydelse til salg, køb, transport, distribution eller anvendelse. Denne bestemmelse er ikke til hinder for, at der anvendes differentierede indenlandske transporttakster, som udelukkende skyldes hensynet til den økonomiske drift af transportmidlerne og ikke beror på varens nationalitet.

3. Artikel III, stk. 8, 9 og 10, i GATT finder tilsvarende anvendelse mellem parterne.

Artikel 12

1. Parterne er enige om, at princippet om transitfrihed er en væsentlig forudsætning for at nå denne aftales mål.

I den forbindelse sørger hver part for transitfrihed gennem sit område for varer med oprindelse eller bestemmelsessted i den anden parts toldområde.

2. Reglerne i artikel V, stk. 2, 3, 4 og 5, i GATT finder anvendelse mellem parterne.

Artikel 13

Følgende artikler i GATT finder med de nødvendige ændringer anvendelse mellem parterne:

1) Artikel VII, stk. 1, 2, 3, stk. 4, litra a), b) og d), og stk. 5

2) Artikel VIII

3) Artikel IX

4) Artikel X.

Artikel 14

Uden at det berører de rettigheder og forpligtelser, der følger af for begge parter bindende internationale konventioner om midlertidig indførsel af varer, indrømmer hver part desuden den anden part fritagelse for importafgifter og told på midlertidigt indførte varer i de tilfælde og efter de procedurer, der måtte være fastlagt i andre internationale konventioner på området, som den er bundet af, i overensstemmelse med dens lovgivning. Denne lovgivning anvendes på et mestbegunstigelses- grundlag og er således genstand for de undtagelser, der er opregnet i artikel 10, stk. 2, i denne aftale. Der tages hensyn til de betingelser, hvorunder den pågældende part har accepteret forpligtelserne i medfør af sådanne konventioner.

Artikel 15

1. Varer med oprindelse i Rusland indføres i Fællesskabet uden kvantitative restriktioner, jf. dog bestemmelserne i artikel 17, 20 og 21 i denne aftale og bestemmelserne i artikel 77, 81, 244, 249 og 280 i akten vedrørende Spaniens og Portugals tiltrædelse af Fællesskabet.

2. Varer med oprindelse i Fællesskabet indføres i Rusland uden kvantitative restriktioner, jf. dog bestemmelserne i denne aftales artikel 17, 20 og 21 og bilag 2.

Artikel 16

Indtil Rusland tiltræder GATT/WTO, afholder parterne konsultationer i Samarbejdsudvalget om deres importtoldpolitik, herunder ændringer i toldbeskyttelsen. Parterne skal i særdeleshed tilbyde hinanden sådanne konsultationer forud for en forhøjelse af toldbeskyttelsen.

Artikel 17

1. Safremt en vare indføres i en parts område i så øgede mængder og under sådanne omstændigheder, at det forvolder eller kan forvolde væsentlig skade for de indenlandske producenter af tilsvarende eller direkte konkurrerende varer, kan Fællesskabet eller Rusland, alt efter hvem af dem der er berørt, træffe passende foranstaltninger i overensstemmelse med nedenstående procedurer og betingelser.

2. Inden der træffes foranstaltninger eller, i de tilfælde hvor stk. 4 finder anvendelse, snarest muligt derefter, meddeler Fællesskabet respektive Rusland Samarbejdsudvalget alle fornødne oplysninger med henblik på, at der kan findes en for begge parter tilfredsstillende løsning. Parterne indleder straks konsultationer i Samarbejdsudvalget.

3. Hvis parterne på grundlag af konsultationerne ikke senest 30 dage efter sagens forelæggelse for Samarbejdsudvalget når til enighed om, hvilke foranstaltninger der skal træffes over for situationen, kan den part, der anmodede om konsultationerne, begrænse indførslen af de pågældende varer eller træffe andre formålstjenlige foranstaltninger i det omfang og tidsrum, der er nødvendigt for at forebygge eller afhjælpe skaden.

4. I kritiske situationer, hvor en forsinkelse ville medføre en skade, som vanskeligt kan genoprettes, kan parterne træffe foranstaltningerne inden konsultationerne under forudsætning af, at der tilbydes konsultationer straks efter, at foranstaltningerne er truffet.

5. Ved valget af foranstaltninger efter denne artikel skal parterne foretrække de foranstaltninger, der griber mindst forstyrrende ind i virkeliggørelsen af denne aftales mål.

6. Når en af parterne træffer en beskyttelsesforanstaltning i overensstemmelse med denne artikels bestemmelser, kan den anden part frit afvige fra sine forpligtelser i henhold til dette afsnit over for førstnævnte part for handel, som i det væsentlige har samme værdi.

Der træffes ingen sådanne forholdsregler, før den anden part har tilbudt afholdelse af konsultationer, og heller ikke hvis der er opnået enighed mellem parterne inden 45 dage efter det tidspunkt, hvor sådanne konsultationer blev tilbudt.

7. Den ret til at afvige fra forpligtelserne, der er omhandlet i stk. 6, kan ikke udøves i de første tre år, hvor en beskyttelsesforanstaltning er i kraft, forudsat at beskyttelsesforanstaltningen er truffet som følge af en uomtvistelig stigning i importen, for en periode på højst fire år og i overensstemmelse med denne aftales bestemmelser.

Artikel 18

Intet i dette afsnit, særlig artikel 17, skal være til hinder for eller på nogen måde berøre parternes mulighed for at træffe antidumpingforanstaltninger eller modforholdsregler i overensstemmelse med artikel VI i GATT, aftalen om gennemførelse af artikel VI i GATT, aftalen om fortolkning og anvendelse af artikel VI, XVI og XXIII i GATT eller dertil knyttet intern lovgivning.

I forbindelse med antidumping- eller subsidieundersøgelser indvilliger parterne hver især i at undersøge redegørelser fra den anden part og at underrette de pågældende berørte om de vigtigste kendsgerninger og betragtninger, der vil blive lagt til grund for den endelige afgørelse. Inden der indføres en endelig antidumpingtold eller udligningstold, bestræber parterne sig så vidt muligt på at finde en konstruktiv løsning på problemet.

Artikel 19

Aftalen er ikke til hinder for forbud mod eller restriktioner for indførsel, udførsel eller transit af varer, som er begrundet i hensynet til den offentlige sædelighed, den offentlige orden eller den offentlige sikkerhed, beskyttelse af menneskers, dyrs eller planters sundhed og liv, beskyttelse af naturressourcer, beskyttelse af nationale skatte af kunstnerisk, historisk eller arkæologisk værdi, beskyttelse af intellektuel, industriel og kommerciel ejendomsret eller bestemmelser vedrørende guld og sølv. Sådanne forbud eller restriktioner må dog ikke udgøre et middel til vilkårlig forskelsbehandling eller en skjult begrænsning af samhandelen mellem parterne.

Artikel 20

Dette afsnit berører ikke bestemmelserne i aftalen mellem Det Europæiske Økonomiske Fællesskab og Den Russiske Føderation om handel med tekstilvarer, der blev paraferet den 12. juni 1993, og som har været anvendt med tilbagevirkende kraft fra den 1. januar 1993. Desuden finder artikel 15 i nærværende aftale ikke anvendelse på handelen med tekstilvarer henhørende under kapitel 50-63 i den kombinerede nomenklatur.

Artikel 21

1. Handelen med varer henhørende under traktaten om oprettelse af Det Europæiske Kul- og Stålfællesskab er omfattet af:

— bestemmelserne i dette afsnit, dog ikke artikel 15, og

— fra ikrafttrædelsen af aftalen om kvantitative arrangementer for samhandelen med EKSF-stålprodukter ligeledes af dennes bestemmelser.

2. Der nedsættes en kontaktgruppe verdrørende kul- og stålspørgsmål i henhold til protokol 1, der er knyttet til denne aftale.

Artikel 22

Handel med nukleare materialer

1. Handelen med nukleare materialer reguleres på grundlag af:

— bestemmelserne i denne aftale med undtagelse af artikel 15 og artikel 17, stk. 1 til 5, og stk. 7

— bestemmelserne i artikel 6, 7, 14, artikel 15, stk. 1, 2, stk. 3, første punktum, og stk. 4 og 5 i 1989-aftalen

— vedlagte brevveksling.

2. Uanset bestemmelserne i denne artikels stk. 1 er parterne enige om at tage alle nødvendige skridt for at nå til et arrangement for handelen med nukleare materialer inden den 1. januar 1997.

3. Indtil der er opnået enighed om et sådant arrangement, gælder bestemmelserne i denne artikel fortsat.

4. Der vil blive taget skridt til indgåelse af en aftale om nukleare sikkerhedsforanstaltninger, fysisk beskyttelse og administrativt samarbejde om overførsel af nukleare materialer. Indtil en sådan aftale træder i kraft, gælder parternes respektive lovgivning og deres internationale forpligtelser til ikke-spredning i forbindelse med overførsel af nukleare materialer.

5. Med henblik på anvendelsen af den i stk. 1 omhandlede ordning forstås ved:

— henvisningen i artikel 6 og artikel 15, stk. 5, i 1989-aftalen til »denne aftale«, den ordning, der er fastlagt ved stk. 1 i nærværende artikel

— henvisningen i artikel 17, stk. 6, i nærværende aftale til »denne artikel«, artikel 15 i 1989-aftalen

— henvisningen i artikel 6, 7, 14 og 15 i 1989-aftalen til de »kontraherende parter«, parterne i nærværende aftale

— henvisningen til Det Blandede Udvalg i artikel 15 i 1989-aftalen, det Samarbejdsudvalg, der er nedsat ved artikel 92 i nærværende aftale.







AFSNIT IV

BESTEMMELSER VEDRØRENDE ERHVERVSLIV OG INVESTERINGER







KAPITEL I

ARBEJDSKRAFTENS VILKÅR

Artikel 23

1. Under hensyntagen til de i de enkelte medlemsstater gældende love, betingelser og procedurer sikrer Fællesskabet og dets medlemsstater, at russiske statsborgere, der er lovligt beskæftiget på en medlemsstats område, ikke på grund af deres nationalitet forskelsbehandles i forhold til medlemsstatens egne statsborgere, for så vidt angår arbejdsvilkår, aflønning eller afskedigelse.

2. Rusland indrømmer på de betingelser og efter de retningslinjer, der gælder i Rusland, statsborgere fra en medlemsstat, der er lovligt beskæftiget på Ruslands område, den i stk. 1 omhandlede behandling.

Artikel 24

Samordning af social sikkerhed

Parterne indgår aftaler med henblik på:

1) under hensyntagen til de i de enkelte medlemsstater gældende betingelser og retningslinjer at fastsætte de nødvendige bestemmelser om samordning af de sociale sikringsordninger for arbejdstagere af russisk nationalitet, der er lovligt beskæftiget på en medlemsstats område, og efter omstændighederne for deres familiemedlemmer. Disse bestemmelser skal især sikre:

— at alle forsikrings-, beskæftigelses- eller opholdsperioder, disse arbejdstagere har haft i de forskellige medlemsstater, lægges sammen for så vidt angår alders-, invaliditets- og dødsbetingede pensioner samt lægebehandling for disse arbejdstagere og efter omstændighederne for deres familiemedlemmer

— at pensioner betinget af alder, dødsfald, arbejdsulykker eller erhvervssygdomme eller af deraf følgende invaliditet, med undtagelse af de særlige ikke-bidragsbaserede ydelser, frit kan overføres til den sats, der anvendes efter lovgivningen i skyldnermedlemsstaten eller -staterne

— at de pågældende arbejdstagere efter omstændighederne modtager familieydelser for ovennævnte familiemedlemmer.

2) under hensyntagen til de i Rusland gældende betingelser og retningslinjer at fastsætte de nødvendige bestemmelser for, at arbejdstagere, der er statsborgere i en medlemsstat, og som er lovligt beskæftiget i Rusland, og medlemmer af deres familie, der er lovligt bosat der, indrømmes en behandling svarende til den, der er beskrevet i nr. 1), andet og tredje led.

Artikel 25

De foranstaltninger, der træffes ifølge artikel 24 i denne aftale, berører ikke rettigheder eller forpligtelser, der måtte følge af bilaterale aftaler mellem medlemsstaterne og Rusland, hvorved der er fastsat en gunstigere behandling af statsborgere fra medlemsstaterne eller Rusland.

Artikel 26

Samarbejdsrådet undersøger, hvorledes arbejdsvilkårene for erhvervsfolk kan forbedres i overensstemmelse med parternes internationale forpligtelser, herunder forpligtelserne i henhold til dokumentet fra CSCE-konferencen i Bonn.

Artikel 27

Samarbejdsrådet fremsætter henstillinger om gennemførelsen af artikel 23 og 26 i denne aftale.







KAPITEL II

BETINGELSER VEDRØRENDE ETABLERING OG DRIFT AF VIRKSOMHEDER

Artikel 28

1. Fællesskabet og dets medlemsstater på den ene side og Rusland på den anden side indrømmer i overensstemmelse med deres respektive love og administrative bestemmelser, for så vidt angår virksomheders etablering på deres område, hinanden en behandling, der ikke er mindre gunstig end den, de indrømmer noget tredjelands virksomheder.

2. Uden at det berører forbeholdene i bilag 3, indrømmer Fællesskabet og dets medlemsstater i overensstemmelse med deres love og administrative bestemmelser russiske virksomheders datterselskaber i Fællesskabet en behandling, for så vidt angår deres drift, der ikke er mindre gunstig end den, de indrømmer andre fællesskabsvirksomheder eller, hvis den er gunstigere, den, de indrømmer fællesskabsvirksomheder, der er datterselskaber af noget tredjelands virksomheder.

3. Uden at det berører forbeholdene i bilag 4, indrømmer Rusland i overensstemmelse med sine love og administrative bestemmelser, for så vidt angår fællesskabsvirksomheders russiske datterselskaber, en behandling, der ikke er mindre gunstig end den, det indrømmer andre russiske virksomheder eller, hvis den er gunstigere, den, det indrømmer russiske virksomheder, der er datterselskaber af noget tredjelands virksomheder.

4. Fællesskabet og dets medlemsstater på den ene side og Rusland på den anden side indrømmer i overensstemmelse med deres love og administrative bestemmelser henholdsvis russiske og fællesskabsvirksomheders filialer en behandling, for så vidt angår deres drift, der ikke er mindre gunstig end den, de indrømmer filialer af noget tredjelands virksomheder.

5. Bestemmelserne i stk. 2 og 3 må ikke bruges til omgåelse af en parts love og administrative bestemmelser om adgang til bestemte sektorer eller aktiviteter, for så vidt angår datterselskaber af den anden parts virksomheder etableret på den pågældende førstnævnte parts område.

Den i stk. 2 og 3 nævnte behandling indrømmes virksomheder, der er etableret i henholdsvis Fællesskabet og Rusland på denne aftales ikrafttrædelsesdato, og virksomheder, der etableres efter denne dato, fra tidspunktet for deres etablering.

Artikel 29

Bestemmelserne i artikel 28 i denne aftale anvendes sammen med følgende bestemmelser på de i bilag 6 omhandlede bank og forsikringstjenesteydelser.

1. Hvad angår de banktjenesteydelser, der er omhandlet i del B i bilag 6, beskrives i del A i bilag 7 arten af den behandling, Rusland indrømmer i medfør af artikel 28, stk. 1, for så vidt angår etablering i form af oprettelse af datterselskaber alene, og i medfør af artikel 28, stk. 3.

Hvad angår de forsikringstjenesteydelser, der er omhandlet i del A, nr. 1 og 2, i bilag 6, beskrives arten af den behandling, Rusland indrømmer i medfør af artikel 28, stk. 1, i del B i bilag 7.

2. Uanset andre bestemmelser i denne aftale er der ikke noget til hinder for, at en part træffer foranstaltninger af forsigtighedsgrunde, herunder til beskyttelse af investorer, indskydere, policeindehavere eller personer, over for hvem en finansiel servicevirksomhed har en tillidsforpligtelse, eller for at sikre det finansielle systems integritet og stabilitet. Disse foranstaltninger må ikke anvendes som middel til at omgå en parts forpligtelser i henhold til denne aftale.

Intet i denne aftale må fortolkes således, at en part tvinges til at videregive oplysninger om enkeltkunders forhold eller regnskaber, eller oplysninger, som er fortrolige eller vedrører ejendomsforhold, og som er i offentlige organers besiddelse.

3. Uden at dette berører bestemmelserne i del A, nr. 1, litra d) og e), i bilag 7, må hverken Fællesskabet eller dets medlemsstater på den ene side eller Rusland på den anden side indføre nye forskrifter eller foranstaltninger, der kan bevirke eller forværre en forskelsbehandling i forhold til den bestående situation på tidspunktet for aftalens undertegnelse, hvad angår vilkårene for den anden parts virksomheders etablering på deres respektive områder i sammenligning med deres egne selskaber.

Parterne er enige om, at der ved udtrykket »forværre en forskelsbehandling« også forstås forværring af diskriminerende betingelser eller en udvidelse eller genindførelse heraf efter den indeværende anvendelsesperiode.

4. Med henblik på denne aftale anses med hensyn til bankvirksomhed en virksomhed for at være et russisk datterselskab af en fællesskabsvirksomhed, såfremt over 50 % af aktiekapitalen indehaves af en fællesskabsvirksomhed.

Artikel 30

I denne aftale forstås ved:

a) »etablering«: de i litra h) i denne artikel omhandlede fællesskabsvirksomheders og russiske virksomheders ret til at indlede erhvervsvirksomhed ved oprettelse af datterselskaber og filialer i henholdsvis Rusland eller Fællesskabet.

For så vidt angår de finansielle tjenesteydelser, der er omhandlet i artikel 29, forstås ved »etablering« de i litra h) i nærværende artikel omhandlede fællesskabsvirksomheders og russiske virksomheders ret til at indlede erhvervsvirksomhed ved oprettelse af datterselskaber og filialer i henholdsvis Rusland eller Fællesskabet efter at have modtaget bevilling fra de kompetente myndigheder i overensstemmelse med gældende love og administrative bestemmelser hos hver af parterne

b) »datterselskab« af en virksomhed: en virksomhed, som faktisk kontrolleres af førstnævnte virksomhed

c) »erhvervsvirksomhed«: virksomhed inden for industri, handel og liberale erhverv, herunder finansielle tjenesteydelser

d) »filial« af en virksomhed: et forretningssted, der ikke har status som juridisk person, men som giver indtryk af varighed, som f.eks. en afdeling af et moderorgan, har en ledelse og er materielt udstyret til at indgå forretninger med tredjemand, således at sidstnævnte, skønt med kendskab til at der om nødvendigt vil være en juridisk forbindelse med moderorganet, der har sit hovedkontor i udlandet, ikke behøver at forhandle direkte med moderorganet, men kan afslutte forretninger på det forretningssted, der udgør afdelingen

e) »datterselskab i Fællesskabet« eller »russisk datterselskab«: henholdvis en »fællesskabsvirksomhed« eller en »russisk virksomhed« som nedenfor defineret, som også er et datterselskab af henholdsvis en »russisk virksomhed« eller en »fællesskabsvirksomhed«

f) en statsborger i henholdsvis en medlemsstat eller i Rusland: en fysisk person, som er statsborger i henholdsvis en af medlemsstaterne eller Rusland i overensstemmelse med deres respektive lovgivning

g) »drift«: udøvelse af erhvervsvirksomhed

For så vidt angår de finansielle tjenesteydelser, der er omhandlet i artikel 29, forstås ved »drift«: udøvelsen af al erhvervsvirksomhed, som tillades i henhold til den bevilling, selskabet har modtaget af de kompetente myndigheder i overensstemmelse med gældende love og administrative bestemmelser hos hver af parterne

h) henholdsvis en »fællesskabsvirksomhed« eller en »russisk virksomhed«: en virksomhed, der er oprettet i overensstemmelse med henholdsvis en medlemsstats eller Ruslands lovgivning, og hvis vedtægtsmæssige hjemsted, hovedkontor eller hovedforretningssted er beliggende på henholdsvis Fællesskabets eller Ruslands område. Når en virksomhed, der er oprettet i overensstemmelse med henholdsvis en medlemsstats eller Ruslands lovgivning, alene har sit vedtægtsmæssige hjemsted på henholdsvis Fællesskabets eller Ruslands område, betragtes den dog som henholdsvis en fællesskabsvirksomhed eller en russisk virksomhed, såfremt dens drift har en reel og vedvarende forbindelse med økonomien i henholdsvis en af medlemsstaterne eller Rusland.

For så vidt angår international søtransport finder bestemmelserne i dette kapitel og kapitel III også anvendelse på rederier, der er etableret uden for Fællesskabet eller Rusland, og som kontrolleres af statsborgere i henholdsvis en medlemsstat eller Rusland, såfremt deres skibe er registreret i henholdsvis den pågældende medlemsstat eller Rusland i overensstemmelse med deres respektive lovgivning.

Med henblik på anvendelsen af denne bestemmelse anses international søtransport for at omfatte intermodale transportforløb, der indbefatter en sørejse, uden at dette berører gældende nationalitetsrestriktioner vedrørende transport af gods og passagerer med anvendelse af andre transportformer

i) Med henblik på anvendelsen af artikel 29 og bilag 7, for så vidt angår de banktjenesteydelser, der er omhandlet i del B i bilag 6, forstås ved »russisk datterselskab« eller »datterselskab i Fællesskabet« som defineret i litra e): et datterselskab, som er en bank efter lovgivningen i henholdsvis Rusland eller en medlemsstat.

Med henblik på anvendelsen af artikel 29 og bilag 7, for så vidt angår de banktjenesteydelser, der er omhandlet i del B i bilag 6, forstås ved »fællesskabsvirksomhed« eller »russisk virksomhed« som defineret i litra h): en virksomhed, som er en bank efter lovgivningen i henholdsvis en medlemsstat eller Rusland.

Artikel 31

Uanset artikel 100 er bestemmelserne i dette afsnit ikke til hinder for, at hver part træffer de forholdsregler, der måtte være nødvendige for at forebygge, at dens foranstaltninger vedrørende tredjelandes adgang til dens marked omgås ved hjælp af denne aftales bestemmelser.

Artikel 32

1. Uanset bestemmelserne i kapitel I i dette afsnit har en fællesskabsvirksomhed eller en russisk virksomhed, der er etableret på henholdsvis Ruslands eller Fællesskabets område, ret til i overensstemmelse med etablerings- værtslandets gældende lovgivning på henholdsvis Ruslands og Fællesskabets område at beskæftige eller i et datterselskab, en filial eller et joint venture at lade beskæftige ansatte, der er statsborgere i henholdsvis medlemsstaterne og Rusland, forudsat at disse ansatte er nøglepersonale som defineret i stk. 2, og at de udelukkende beskæftiges af virksomheder, datterselskaber, filialer eller joint ventures. Disse ansattes opholds- og arbejdstilladelser kan kun gælde for det tidsrum, denne beskæftigelse varer.

2. Som nøglepersonale i ovennævnte virksomheder, i det følgende benævnt »organisationer«, anses »virksomhedsinternt udstationerede«, som defineret i litra c), inden for nedennævnte kategorier, forudsat at organisationen er en juridisk person, og at de pågældende har været beskæftiget i den eller været partnere i den (på anden måde end som majoritetsaktionærer) i mindst det år, der går umiddelbart forud for en sådan udstationering:

a) personer i en overordnet stilling i en organisation, som primært forestår ledelsen af forretningsstedet (filial, datterselskab eller joint venture), og som i generel tilsyns- og ledelsesmæssig henseende først og fremmest sorterer under virksomhedens bestyrelse eller aktionærer eller tilsvarende, herunder personer:

— der leder forretningsstedet eller en afdeling eller underafdeling af det

— der fører tilsyn og kontrol med andre tilsyns-, fageller ledelsesmedarbejderes arbejde

— der personligt har beføjelse til at ansætte og afskedige eller anbefale ansættelse og afskedigelse eller andre personaledispositioner

b) personer, der arbejder i en organisation, og som besidder en viden ud over det sædvanlige af afgørende betydning for forretningsstedets service, forskningsudstyr, teknikker eller ledelse. I bedømmelsen af en sådan viden kan der ud over den for forretningsstedet specifikke viden indgå et højt kvalifikationsniveau med hensyn til en type arbejde eller aktivitet, der kræver specifik teknisk viden, herunder medlemskab af en anerkendt faggruppe

c) ved en »virksomhedsinternt udstationeret« forstås en fysisk person, der arbejder i en organisation på en parts område, og som i forbindelse med udøvelse af erhvervsvirksomhed midlertidigt overflyttes til den anden parts område; den pågældende organisation skal have sit hovedforretningssted på en parts område, og overflytningen skal ske til et under denne organisation hørende forretningssted, der reelt udøver tilsvarende erhvervsvirksomhed på den anden parts område.

Artikel 33

Parterne anerkender betydningen af at indrømme hinanden national behandling med hensyn til deres virksomheders etablering og, i tilfælde hvor dette ikke er omtalt i denne aftale, drift på deres område og er enige om at overveje muligheden for at tage skridt i denne retning på et gensidigt tilfredsstillende grundlag og i lyset af henstillinger fra Samarbejdsrådet.

Artikel 34

1. Parterne bestræber sig af al magt på ikke at træffe foranstaltninger eller dispositioner, der gør etablerings- og driftsvilkårene for den anden parts virksomheder mere restriktive, end de var på dagen før datoen for undertegnelsen af aftalen.

2. Senest ved udgangen af det tredje år efter aftalens undertegnelse og siden hvert år undersøger parterne i Samarbejdsrådet:

— hvilke foranstaltninger hver af parterne har indført siden aftalens undertegnelse, som kan påvirke en parts virksomheders etablering og drift på den anden parts område, Og som er omfattet af forpligtelserne i henhold til artikel 28, og

— hvorvidt parterne vil kunne indfri: — — forpligtelsen til ikke at træffe foranstaltninger eller handle på en sådan måde, at betingelserne for den anden parts virksomheders etablering og drift gøres mere restriktive, end de var på tidspunktet for undersøgelsen, i tilfælde der ikke allerede var forudset i aftalen, eller — andre forpligtelser, der berører deres handlefrihed — på områder, der er aftalt mellem parterne i henseende til forpligtelserne i henhold til artikel 28.

Såfremt en af parterne efter en sådan undersøgelse skønner, at foranstaltninger truffet af den anden part siden aftalens undertegnelse resulterer i en situation, der er betydeligt mere restriktiv med hensyn til førstnævnte parts virksomheders etablering og drift på den anden parts område i forhold til situationen på tidspunktet for aftalens undertegnelse, kan førstnævnte part anmode den anden part om indledning af konsultationer. I sådanne tilfælde finder bestemmelserne i del A i bilag 8 anvendelse.

3. Med henblik på at realisere målene i denne artikel træffes de foranstaltninger, der er omhandlet i del B i bilag 8.

4. Denne artikels bestemmelser berører ikke bestemmelserne i artikel 51. For de i artikel 51 omhandlede situationer gælder udelukkende de i artikel 51 fastsatte bestemmelser med udelukkelse af alle andre.

Artikel 35

1. Bestemmelserne i artikel 28 gælder ikke for lufttransport, transport ad indre vandveje og søtransport.

2. For så vidt angår skibsagenturers aktiviteter, som omhandlet nedenfor vedrørende levering af tjenesteydelser inden for international søtransport, herunder intermodale transportforløb, der indbefatter en sørejse, tillader hver part dog i overensstemmelse med parternes respektive gældende love og administrative bestemmelser den anden parts virksomheder forretningsmæssig tilstedeværelse på sit område i form af datterselskaber eller filialer på etablerings- og driftsvilkår, der ikke er mindre gunstige end dem, den indrømmer sine egne virksomheder eller, hvis de er gunstigere, dem, den indrømmer datterselskaber eller filialer af noget tredjelands virksomheder.

3. Disse aktiviteter omfatter:

a) markedsføring og salg af tjenesteydelser inden for søtransport og i relation dertil ved direkte kontakt med kunder, fra tilbudsgivning til fakturering

b) køb og videresalg af tjenesteydelser inden for transport og i relation dertil, herunder indenlandske transportydelser med enhver transportform, som er nødvendige for levering af en intermodal ydelse

c) udfærdigelse af transportdokumenter, tolddokumenter eller andre dokumenter vedrørende de transporterede varers oprindelse og beskaffenhed

d) formidling af forretningsmæssige oplysninger med et hvilket som helst middel, herunder edb-informations- systemer og elektronisk dataudveksling (med forbehold af ikke-diskriminerende restriktioner vedrørende telekommunikation)

e) etablering af forretningsforbindelser af enhver art med andre skibsagenturer

f) handling på virksomhedernes vegne, bl.a. organisering af skibsanløb eller overtagelse af gods, når det er påkrævet.







KAPITEL III

GRÆNSEOVERSKRIDENDE LEVERING AF TJENESTEYDELSER

Artikel 36

Parterne indrømmer i overensstemmelse med de love og administrative bestemmelser, der gælder hos hver part, for de sektorer, der er opført i bilag 5 til denne aftale, hinanden en behandling, der ikke er mindre gunstig end den, de indrømmer ethvert andet tredjeland, for så vidt angår betingelserne for fællesskabsvirksomheders eller russiske virksomheders grænseoverskridende levering af tjenesteydelser til henholdsvis Ruslands og Fællesskabets område.

Artikel 37

Med forbehold af bestemmelserne i artikel 48 i denne aftale tillader parterne i de sektorer, der er opført i bilag 5 til denne aftale, midlertidig bevægelighed for fysiske personer, som repræsenterer en fællesskabsvirksomhed eller en russisk virksomhed, og som ønsker midlertidig indrejse med henblik på at forhandle om salg af grænseoverskridende tjenesteydelser eller indgå aftaler om salg af grænseoverskridende tjenesteydelser for denne virksomhed, forudsat at de pågældende repræsentanter ikke inddrages i direkte salg til offentligheden eller selv leverer tjenesteydelser.

Artikel 38

1. Hver part kan i de sektorer, der er opført i bilag 5, fastsætte betingelserne for grænseoverskridende levering af tjenesteydelser på sit område. Har disse administrative bestemmelser almen gyldighed, skal de forvaltes på en rimelig, objektiv og upartisk måde.

2. Stk. 1 berører ikke bestemmelserne i artikel 36 og 50.

3. Senest ved udgangen af det tredje år efter aftalens undertegnelse undersøger parterne i Samarbejdsrådet:

— hvilke foranstaltninger hver af parterne har indført siden aftalens undertegnelse, som påvirker den grænseoverskridende levering af tjenesteydelser, der er omfattet af artikel 36, og

— hvorvidt parterne vil kunne indfri: — — forpligtelsen til ikke at træffe foranstaltninger eller handle på en sådan måde, at betingelserne for den grænseoverskridende levering af tjenesteydelser, der er omfattet af artikel 36, gøres mere restriktive, end de var på tidspunktet for undersøgelsen, eller — andre forpligtelser, der berører deres handlefrihed — på områder, der er aftalt mellem parterne i henseende til forpligtelserne i henhold til artikel 36.

Såfremt en af parterne efter en sådan undersøgelse skønner, at foranstaltninger truffet af den anden part siden aftalens undertegnelse resulterer i en situation, der er betydeligt mere restriktiv med hensyn til den grænseoverskridende levering af tjenesteydelser i henhold til artikel 36 i forhold til situationen på tidspunktet for aftalens undertegnelse, kan denne part anmode den anden part om indledning af konsultationer. I sådanne tilfælde finder bestemmelserne i del A i bilag 8 anvendelse.

4. Med henblik på at virkeliggøre målene i denne artikel træffes de foranstaltninger, der er omhandlet i del B i bilag 8.

5. Denne artikels bestemmelser berører ikke bestemmelserne i artikel 51. For de i artikel 51 omhandlede situationer gælder udelukkende de i artikel 51 fastsatte bestemmelser med udelukkelse af alle andre.

Artikel 39

1. For så vidt angår søtransport forpligter parterne sig til effektivt at anvende princippet om uhindret adgang til markedet og trafikken på et kommercielt grundlag.

a) Ovenstående bestemmelse berører ikke rettigheder og forpligtelser i henhold til De Forenede Nationers konvention om en adfærdskodeks for linjekonferencer, som gælder for parterne i denne aftale. Ikke-konferencelinjer kan frit operere i konkurrence med en konference, blot de overholder princippet om redelig konkurrence på et kommercielt grundlag.

b) Parterne bekræfter, at de tilslutter sig princippet om fri konkurrence som et væsentligt træk ved markedet for tør og flydende bulkfragt.

2. På grundlag af principperne i stk. 1:

a) anvender parterne fra denne aftales ikrafttræden i deres samhandel ingen lastfordelingsbestemmelser i bilaterale aftaler mellem nogen medlemsstat og det tidligere Sovjetunionen

b) indfører parterne ikke lastfordelingsaftaler i fremtidige bilaterale aftaler med tredjelande om tør og flydende bulkfragt og linjefart. Dette udelukker dog ikke muligheden for sådanne arrangementer vedrørende linjefartgods under de ekstraordinære omstændigheder, hvor linjerederier fra en af parterne i denne aftale ellers ikke ville have nogen reel mulighed for at deltage i trafikken til og fra det pågældende tredjeland

c) afskaffer parterne ved denne aftales ikrafttræden alle ensidige foranstaltninger og administrative, tekniske og andre hindringer, der kan have diskriminerende virkninger for den frie udveksling af tjenesteydelser inden for international søtransport.

For så vidt angår adgang til havne, der er åbne for udenlandske skibe, og brug af disse havnes infrastruktur og hjælpetjenester for skibsfarten samt afgifter og gebyrer i forbindelse dermed, toldfaciliteter og tildeling af kajplads og laste- og lossefaciliteter, indrømmer hver part i øvrigt skibe, der benyttes til transport af gods, passagerer eller begge dele, og som fører den anden parts flag, en behandling, der ikke er mindre gunstig end den, der gælder for dens egne skibe.

3. Parterne er enige om, at de efter denne aftales ikrafttræden og senest den 31. december 1996 vil føre forhandlinger om en gradvis åbning af hver parts indre vandveje for den anden parts statsborgere og rederier med henblik på fri udveksling af internationale sø- og flodtransporttjenesteydelser.

Artikel 40

Med henblik på at skabe gunstige vilkår for jernbanetransporten mellem parterne er der enighed om, at begge parter inden for rammerne af denne aftale og gennem bilaterale og multilaterale ordninger vil fremme:

— en lettelse af told- og andre klareringsprocedurer ved grænsen for gods og rullende materiel

— et samarbejde om tilvejebringelse af passende rullende materiel, der opfylder kravene i den internationale trafik

— en tilnærmelse af forskrifter og procedurer for den internationale transport

— beskyttelse og udvikling af den internationale passagertrafik mellem medlemsstaterne og Rusland.

Artikel 41

Samarbejdet skal sikre redelige, afbalancerede og konkurrencebetonede vilkår på markedet for satellitopsendelse og rumtransport baseret på sunde økonomiske faktorer, og der vil i særdeleshed blive taget skridt til at fremme forhandlinger om og gennemførelsen af multilaterale regler vedrørende den internationale handel med satellitopsendelses- og rumtransporttjenesteydelser.

Betingelserne for levering af satellitopsendelses- og rumtransporttjenesteydelser vil blive aftalt i overgangsperioden indtil år 2000.

Artikel 42

Parterne bestræber sig på i overensstemmelse med deres respektive lovgivning, praksis og betingelser at yde hinanden al mulig bistand i forbindelse med foranstaltninger, de hver især træffer til fremme af grænseoverskridende handel inden for mobilkommunikation via satellit på deres respektive områder. Parterne mødes i 1996 med henblik på at undersøge mulighederne for at indrømme hinanden mestbegunstigelsesbehandling for mobilkommunikationstjenesteydelser via satellit.

Artikel 43

Med henblik på at sikre en samordnet transportudvikling mellem parterne tilpasset deres handelsmæssige behov, kan parterne efter denne aftales ikrafttræden indgå særlige aftaler om betingelserne for gensidig markedsadgang og levering af tjenesteydelser inden for transportsektoren, i det omfang disse betingelser ikke allerede er behandlet i denne aftale. Sådanne aftaler kan gælde for en eller flere transportformer.







KAPITEL IV

ALMINDELIGE BESTEMMELSER

Artikel 44

For så vidt angår kapitel II og III og afsnit V, tages der ikke hensyn til en behandling, som Fællesskabet, dets medlemsstater eller Rusland indrømmer på grundlag af forpligtelser indgået ved økonomiske integrationsaftaler.

Artikel 45

Virksomheder, der kontrolleres og alene ejes af fællesskabsvirksomheder og russiske virksomheder i fællesskab, omfattes også af bestemmelserne i kapitel II og III i dette afsnit og bestemmelserne i afsnit V.

Artikel 46

1. Dette afsnits bestemmelser anvendes med forbehold af begrænsninger, der er begrundet i hensynet til den offentlige orden, den offentlige sikkerhed eller folkesundheden.

2. De finder ikke anvendelse på aktiviteter, der på den ene eller den anden parts område, selv lejlighedsvis, er forbundet med udøvelse af offentlig myndighed.

Artikel 47

Samarbejdsrådet kan rette henstillinger om yderligere liberalisering af handelen med tjenesteydelser under hensyn til udviklingen i parternes sektorer for tjenesteydelser og parternes andre internationale forpligtelser, særlig i lyset af slutresultaterne af forhandlingerne om den almindelige overenskomst om handel med tjenesteydelser, i det følgende benævnt »GATS«.

Artikel 48

For så vidt angår dette afsnit, skal intet i aftalen hindre parterne i at anvende deres love og administrative bestemmelser vedrørende fysiske personers indrejse og ophold, arbejde, arbejdsvilkår og etablering samt levering af tjenesteydelser, forudsat at det ikke sker på en sådan måde, at en part derved helt eller delvis berøves de fordele, der tilkommer den i medfør af en given bestemmelse i aftalen. Denne bestemmelse berører ikke anvendelsen af artikel 46.

Artikel 49

1. Den mestbegunstigelsesbehandling, der indrømmes efter bestemmelserne i dette afsnit eller afsnit V, finder ikke anvendelse på skattefordele, som parterne nu eller i fremtiden indrømmer på grundlag af dobbeltbeskatningsaftaler eller andre skatteordninger.

2. Intet i dette afsnit eller afsnit V skal fortolkes således, at parterne hindres i at træffe eller håndhæve foranstaltninger, der har til formål at forebygge skatteundgåelse eller -unddragelse efter skattebestemmelser i dobbeltbeskatningsaftaler og andre skatteordninger eller den indenlandske skattelovgivning.

3. Intet i dette afsnit eller afsnit V skal fortolkes således, at medlemsstaterne eller Rusland hindres i ved anvendelsen af de relevante bestemmelser i deres skattelovgivning at sondre mellem skattepligtige, der ikke befinder sig i samme situation, specielt hvad angår deres bopælssted.

Artikel 50

Uden at det berører artikel 32 og 37, skal ingen bestemmelser i dette afsnits kapitel II, III og IV fortolkes som givende:

— statsborgere i henholdsvis medlemsstaterne eller Rusland ret til at indrejse eller opholde sig på henholdsvis Ruslands eller Fællesskabets område i nogen som helst egenskab og især som aktionær eller anpartshaver i en virksomhed eller leder eller ansat i en sådan eller leverandør eller modtager af tjenesteydelser

— russiske virksomheders datterselskaber eller filialer i Fællesskabet ret til på Fællesskabets område at beskæftige eller lade beskæftige russiske statsborgere

— fællesskabsvirksomheders datterselskaber eller filialer i Rusland ret til på Ruslands område at beskæftige eller lade beskæftige statsborgere fra medlemsstaterne

— russiske virksomheder eller russiske virksomheders datterselskaber eller filialer i Fællesskabet ret til at stille arbejdstagere, der er russiske statsborgere, til rådighed til at handle på vegne og under tilsyn af andre personer på grundlag af midlertidige ansættelseskontrakter

— fællesskabsvirksomheder eller fællesskabsvirksomheders datterselskaber eller filialer i Rusland ret til at stille arbejdstagere, der er statsborgere i medlemsstaterne, til rådighed til at handle på vegne og under tilsyn af andre personer på grundlag af midlertidige ansættelseskontrakter.

Artikel 51

1. Den behandling, parterne indrømmer hinanden, som omhandlet i denne artikel, kan fra dagen en måned forud for datoen for ikrafttrædelsen af de relevante forpligtelser i GATS, for så vidt angår sektorer eller foranstaltninger omfattet af GATS, i intet tilfælde være gunstigere end den, den pågældende førstnævnte part indrømmer efter GATS-bestemmelserne, hvilket gælder hver enkelt servicesektor, undersektor og tjenesteydelses- form.

2. Uden at dette berører automatikken i bestemmelserne i stk. 1, underretter den part, der har påtaget sig forpligtelser under GATS, den anden part om de relevante bestemmelser og om de tilpasninger af denne aftale, der følger deraf.

3. Inden for en måned efter modtagelsen af de i stk. 2 omhandlede oplysninger fra den part, der har påtaget sig forpligtelser under GATS, kan den anden part meddele førstnævnte part, at den agter at foretage tilpasninger af de forpligtelser, der følger af dette afsnit, og at foretage disse tilpasninger på følgende måde:

— hvor en servicesektor, undersektor eller tjenesteydelsesform er udelukket fra aftalens anvendelsesområde, eller hvor dette indskrænkes eller gøres til genstand for opfyldelse af betingelserne i stk. 1, kan den tilsvarende sektor, undersektor eller tjenesteydelses- form eller anvendelsesområdet på samme måde udelukkes eller indskrænkes eller gøres til genstand for opfyldelse af samme eller lignende betingelser.

4. De tilpasninger, der foretages af den anden part, skal føre til genskabelse af balancen i forpligtelserne mellem parterne.

5. Skønner en part, at de tilpasninger, der foretages i medfør af stk. 3, ikke fører til genskabelse af balance i forpligtelserne mellem parterne, kan denne part anmode den anden part om, at der inden for en frist på 30 dage indledes konsultationer med henblik på at finde en tilfredsstillende løsning ved hjælp af en anden passende tilpasning af dens forpligtelser i henhold til dette afsnit.

6. Er der ikke inden for fristen på 30 dage efter indledningen af konsultationer fundet nogen tilfredsstillende løsning, bringes proceduren i artikel 101 i anvendelse på anmodning af en af parterne.







AFSNIT V

BETALINGER OG KAPITAL

Artikel 52

1. Parterne forpligter sig til i frit konvertibel valuta at tillade løbende betalinger mellem personer bosat i Fællesskabet og Rusland i forbindelse med bevægelser af varer, tjenesteydelser eller personer foretaget i overensstemmelse med denne aftales bestemmelser.

2. Der sikres frie kapitalbevægelser mellem personer, der er bosat i Fællesskabet og i Rusland, i forbindelse med direkte investeringer i virksomheder oprettet i overensstemmelse med værtslandets lovgivning og direkte investeringer i overensstemmelse med bestemmelserne i kapitel II i afsnit IV samt hjemtagelse af disse investeringer, herunder kompensationsbetalinger som følge af trufne foranstaltninger, såsom ekspropriering, nationalisering eller foranstaltninger med tilsvarende virkning, og ethvert afkast deraf,

3. Bestemmelserne i stk. 2 forhindrer ikke Rusland i at anvende restriktioner for investeringer foretaget i udlandet af personer, der er bosat i Rusland. Parterne er enige om, at de fem år efter denne aftales ikraffttræden konsulterer hinanden med hensyn til opretholdelsen af disse restriktioner under hensyntagen til de relevante monetære, skattemæssige og finansielle betragtninger.

4. Overførsler i forbindelse med de i stk. 2 nævnte kapitalbevægelser sker på samme valutakursbetingelser som dem, der gælder for løbende transaktioner.

5. Uden at det berører stk. 6 og 7, må parterne efter en overgangsperiode på fem år efter denne aftales ikrafttræden ikke indføre nye restriktioner for kapitalbevægelser og løbende betalinger i relation dertil mellem personer bosat i Fællesskabet og Rusland, og de bestående ordninger kan heller ikke gøres mere restriktive. Restriktioner, der indføres i den i dette stykke, første punktum, nævnte overgangsperiode, berører imidlertid ikke parternes forpligtelser i henhold til denne artikels stk. 2, 3, 4 og 9.

6. Efter ikrafttrædelsen af det i stk. 5 omtalte forbud kan henholdsvis Fællesskabet og Rusland, uden at det berører stk. 1 og 2, under særlige omstændigheder, når kapitalbevægelser mellem Fællesskabet og Rusland medfører eller kan medføre alvorlige vanskeligheder for valutakurspolitikken eller den monetære politik i Fællesskabet eller Rusland, træffe beskyttelsesforanstaltninger med hensyn til kapitalbevægelser mellem Fællesskabet og Rusland i en periode på højst seks måneder, hvis sådanne foranstaltninger er absolut nødvendige.

7. Under henvisning til bestemmelserne i denne artikel kan Rusland, indtil den russiske valuta bliver fuldt konvertibel i den betydning, der fremgår af artikel VIII i vedtægten (Articles of Agreement) for Den Internationale Valutafond (IMF), anvende valutarestriktioner i forbindelse med ydelse eller optagelse af kort- og mellemfristede finansielle kreditter, for så vidt sådanne restriktioner pålægges Rusland som betingelse for ydelse af sådanne kreditter og er tilladt efter Ruslands status under IMF.

Rusland anvender disse restriktioner uden forskelsbehandling. De anvendes således, at de bringer færrest mulige forstyrrelser i denne aftale. Rusland underretter straks Samarbejdsrådet om indførelsen af sådanne foranstaltninger og om eventuelle ændringer deri.

8. Parterne konsulterer hinanden med henblik på at lette kapitalbevægelserne mellem Fællesskabet og Rusland for at fremme denne aftales mål. Parterne skal navnlig bestræbe sig på yderligere at liberalisere kapitalbevægelser i forbindelse med porteføljeinvesteringer og handelskreditter og kapitalbevægelser i forbindelse med finanslån og kreditter, der ydes personer bosat i Rusland af personer bosat i Fællesskabet. Samarbejdsrådet retter passende henstillinger herom inden for de første fem år efter denne aftales ikrafttræden.

9. Parterne indrømmer hinanden mestbegunstigelsesbehandling i relation til friheden til løbende betalinger og kapitalbevægelser og til betalingsmetoderne.







AFSNIT VI

KONKURRENCE, BESKYTTELSE AF INTELLEKTUEL, INDUSTRIEL OG KOMMERCIEL EJENDOMSRET, LOVGIVNINGSSAMARBEJDE

Artikel 53

Konkurrence

1. Parterne er enige om at bestræbe sig på ved anvendelse af deres konkurrencelovgivning eller på anden måde at afhjælpe eller fjerne konkurrencebegrænsninger fra virksomheders side eller som følge af statsintervention, såfremt de kan berøre samhandelen mellem Fællesskabet og Rusland.

2. Til fremme af målene i stk. 1:

2.1. sikrer parterne, at de har og håndhæver en lovgivning om virksomheders begrænsning af konkurrencen inden for deres jurisdiktion

2.2. afstår parterne fra at yde eksportstøtte, der begunstiger visse virksomheder eller produktionen af andre varer end ikke-forædlede varer. Parterne erklærer sig også rede til fra det tredje år efter datoen for denne aftales ikrafttræden, for så vidt angår anden støtte, som fordrejer eller kan fordreje konkurrencen, i det omfang den berører samhandelen mellem Fællesskabet og Rusland, at indføre strenge discipliner, herunder også direkte forbud mod visse former for støtte. Disse støttekategorier og de derfor gældende discipliner fastlægges i fællesskab inden for en frist på tre år efter denne aftales ikrafttræden.

Giver en part på anmodning af den anden part oplysninger om sine statsstøtteordninger eller statsstøtte i bestemte enkelttilfælde

2.3. kan Rusland i en overgangsperiode, der udløber fem år efter aftalens ikrafttræden, træffe foranstaltninger, der er uforenelige med stk. 2.2, andet punktum, forudsat at sådanne foranstaltninger indføres og anvendes under de i bilag 9 beskrevne omstændigheder

2.4. erklærer parterne sig, for så vidt angår statsmonopoler af erhvervsmæssig karakter, rede til fra det tredje år efter datoen for denne aftales ikrafttræden at sikre, at der ikke sker forskelsbehandling mellem deres statsborgere og virksomheder med hensyn til de vilkår, på hvilke varer indkøbes eller udbydes.

Erklærer parterne sig, for så vidt angår offentlige virksomheder eller virksomheder, som medlemsstaterne eller Rusland indrømmer enerettigheder, rede til fra det tredje år efter datoen for denne aftales ikrafttræden at sikre, at der ikke træffes eller opretholdes foranstaltninger, der fordrejer samhandelen mellem Fællesskabet og Rusland i et omfang, som strider mod parternes respektive interesser. Denne bestemmelse skal ikke hindre juridisk eller faktisk udførelse af de særlige opgaver, der påhviler disse virksomheder

2.5. den i stk. 2.2 og 2.4 fastsatte periode kan forlænges efter aftale mellem parterne.

3. På Fællesskabets eller Ruslands anmodning kan der i Samarbejdsudvalget afholdes konsultationer om de i stk. 1 og 2 omhandlede begrænsninger eller fordrejninger af konkurrencen og håndhævelsen af parternes konkur renceregler, dog med de indskrænkninger, der måtte følge af lovgivning om videregivelse af oplysninger, fortrolighed og tavshedspligt. Konsultationerne kan også omfatte spørgsmål vedrørende fortolkningen af stk. 1 og 2.

4. Parten med erfaring i anvendelse af konkurrenceregler stiller sig velvilligt til efter anmodning, og i det omfang ressourcerne tillader det, at yde den anden part faglig bistand til formulering og gennemførelse af konkurrenceregler.

5. Ovenstående bestemmelser berører på ingen måde en parts ret til at træffe de fornødne foranstaltninger, særlig som nævnt i artikel 18, til imødegåelse af fordrejninger af samhandelen.

Artikel 54

Beskyttelse af intellektuel, industriel og kommerciel ejendomsret

1. Parterne bekræfter i overensstemmelse med bestemmelserne i denne artikel og bilag 10 den betydning, de tillægger en passende og effektiv beskyttelse og håndhævelse af intellektuelle, industrielle og kommercielle ejendomsrettigheder.

2. Parterne bekræfter den betydning, de tillægger forpligtelserne i henhold til følgende multilaterale konventioner:

— Pariserkonventionen til beskyttelse af industriel ejendomsret (Stockholm-akten 1967, ændret i 1979)

— Madrid-arrangementet om international registrering af varemærker (Stockholm-akten 1967, ændret i 1979)

— Nice-arrangementet vedrørende international klassificering af varer og tjenesteydelser til brug ved registrering af varemærker (Geneve 1977, ændret i 1979)

— Budapest-traktaten om international anerkendelse af deponering af mikroorganismer i forbindelse med behandling af patentsager (1977, ændret i 1980)

— patentsamarbejdstraktaten (Washington 1970, ændret i 1979 og 1984)

— protokollen til Madrid-arrangementet om international registrering af varemærker (Madrid 1989).

3. Anvendelsen af bestemmelserne i denne artikel og bilag 10 tages af parterne op til fornyet undersøgelse med regelmæssige mellemrum i overensstemmelse med artikel 90. Opstår der problemer på området intellektuel, industriel og kommerciel ejendomsret, der påvirker handelsvilkårene, afholdes der på anmodning af en af parterne hastende konsultationer, for at der kan findes en gensidigt tilfredsstillende løsning.

Artikel 55

Lovgivningssamarbejde

1. Parterne erkender, at tilnærmelse af lovgivningen er en vigtig forudsætning for en styrkelse af de økonomiske forbindelser mellem Rusland og Fællesskabet. Rusland bestræber sig på at sikre, at dets lovgivning gradvis bliver forenelig med Fællesskabets.

2. Tilnærmelsen af lovgivningen omfatter navnlig følgende områder: selskabslovgivning, banklovgivning, selskabsregnskaber og -beskatning, beskyttelse af arbejdstagere på arbejdspladsen, finansielle tjenesteydelser, konkurrenceregler, offentlige indkøb, beskyttelse af menneskers, dyrs og planters sundhed og liv, miljø, forbrugerbeskyttelse, indirekte beskatning, toldlovgivning, tekniske forskrifter og standarder, det nukleare område og transport.







AFSNIT VII

ØKONOMISK SAMARBEJDE

Artikel 56

1. Fællesskabet og Rusland befordrer et vidtgående økonomisk samarbejde med det sigte at bidrage til en udvidelse af deres respektive økonomier, til skabelse af et bæredygtigt internationalt økonomisk klima og til integration mellem Rusland og et bredere samarbejdsområde i Europa. Samarbejdet skal bidrage til at styrke og udvikle de økonomiske forbindelser til fordel for begge parter.

2. Ved udformningen af parternes politikker og andre foranstaltninger i relation til dette afsnit skal der særligt lægges vægt på fremme af økonomiske og sociale reformer og omstrukturering i Rusland, og der skal tages hensyn til bæredygtighed og en harmonisk social udvikling; der tages ligeledes fuldt ud hensyn til miljøet.

3. Samarbejdet omfatter bl.a.:

— udvikling af deres respektive industrier og transport

— opsøgning af nye forsyningskilder og nye markeder

— tilskyndelse til teknologisk og videnskabelig udvikling

— tilskyndelse til en stabil samfundsudvikling og udvikling af menneskelige ressourcer og lokal beskæftigelse

— fremme af det regionale samarbejde med sigte på en harmonisk og bæredygtig udvikling af det.

4. Parterne anser det for væsentligt, at de sideløbende med etableringen af indbyrdes partnerskabs- og samarbejdsforbindelser opretholder og udbygger samarbejdet med andre europæiske stater og med de andre lande i det tidligere Sovjetunionen med sigte på en harmonisk udvikling af regionen, og de bestræber sig bedst muligt på at fremme denne proces.

5. Det økonomiske samarbejde og andre former for samarbejde i henhold til denne aftale kan, så vidt det er muligt, støttes af Fællesskabet på grundlag af de relevante rådsforordninger om faglig bistand til landene i det tidligere Sovjetunionen under hensyntagen til de prioriteter, parterne er enige om. Der kan også ydes støtte på grundlag af eventuelle andre relevante fællesskabsinstrumenter.

Parterne er særlig opmærksomme på foranstaltninger, der kan befordre et samarbejde med de andre lande i det tidligere Sovjetunionen.

6. Dette afsnits bestemmelser berører ikke håndhævelsen af parternes konkurrenceregler og de specifikke konkurrencebestemmelser i denne aftale, der gælder for virksomhederne.

Artikel 57

Industrisamarbejde

1. Samarbejdet tager især sigte på at fremme følgende:

— udvikling af forretningsforbindelser mellem erhvervsvirksomheder, herunder små og mellemstore virksomheder

— ledelsesforbedringer på virksomhedsplan

— privatiseringsprocessen som led i den økonomiske omstrukturering og styrkelse af den private sektor

— bestræbelser i både den offentlige og den private sektor på at omstrukturere og modernisere industrien i overgangsperioden indtil indførelsen af markedsøkonomi på vilkår, der kan sikre beskyttelse af miljøet og en bæredygtig udvikling heraf

— omstilling af forsvarsindustrierne

— udvikling af passende markedsbaserede handelsregler og -praksis, samt overførsel af knowhow.

2. I initiativer indenfor industrisamarbejdet tages der hensyn til de prioriteter, Fællesskabet og Rusland fastlægger. Målet skal navnlig være at fastlægge passende rammer for virksomhederne med henblik på at forbedre management-knowhow og skabe gennemsigtighed med hensyn til markeder og vilkårene for virksomhederne.

Artikel 58

Fremme og beskyttelse af investeringer

1. Under hensyntagen til Fællesskabets og medlemsstaternes respektive beføjelser og kompetence tager samarbejdet sigte på at skabe et gunstigt klima for såvel indensom udenlandske investeringer især i kraft af bedre vilkår for beskyttelse af investeringer, overførsel af kapital og udveksling af information om investeringsmuligheder.

2. I dette samarbejde stiles der især mod:

— indgåelse, om nødvendigt, mellem medlemsstaterne og Rusland af aftaler om fremme og beskyttelse af investeringer

— indgåelse, om nødvendigt, mellem medlemsstaterne og Rusland af dobbeltbeskatningsaftaler

— udveksling af information om investeringsmuligheder bl.a. ved afholdelse af messer, udstillinger, handelsuger og andre arrangementer

— udveksling af information om love, administrative bestemmelser og administrativ praksis på investeringsområdet.

Artikel 59

Offentlige indkøb

Parterne samarbejder om at skabe forudsætninger for, at offentlige indkøbsaftaler indgås på åbne og konkurrenceprægede vilkår, især på basis af udbud.

Artikel 60

Standarder og overensstemmelsesvurdering, forbrugerbeskyttelse

1. Parterne træffer inden for rammerne af deres kompetence og i overensstemmelse med deres lovgivning foranstaltninger til at nedbringe forskellene mellem parterne på områderne metrologi, standardisering og certificering ved at tilskynde til brug af internationalt godkendte instrumenter på disse områder.

Parterne arbejder på ovennævnte områder nært sammen med de relevante europæiske og andre internationale organisationer.

Parterne ansporer navnlig til praktisk samvirke mellem deres respektive organisationer, indledningsvis med sigte på indledning af forhandling om aftaler om gensidig anerkendelse af overensstemmelsesvurderingsvirksomhed.

2. Parterne indleder et nært samarbejde med henblik på at gøre deres respektive forbrugerbeskyttelsessystemer forenelige.

Samarbejdet skal navnlig sigte mod at etablere permanente systemer for gensidig underretning om farlige produkter, forbedring af forbrugeroplysningen, specielt med hensyn til de tilbudte produkters og tjenesteydelsers pris og beskaffenhed, udvekslinger mellem repræsentanter for forbrugerinteresser og øget overensstemmelse mellem forbrugerbeskyttelsespolitikkerne.

Artikel 61

Minedrift og råstoffer

1. Parterne samarbejder med henblik på at befordre udviklingen inden for minedrift og råstoffer. Opmærksomheden rettes særlig mod et samarbejde inden for non-ferrometaller.

2. Samarbejdet koncentreres især om følgende områder:

— udveksling af information om alle anliggender af interesse for parterne vedrørende udviklingen i mine- driftssektoren og råstofsektoren, herunder handelsanliggender

— vedtagelse og gennemførelse af lovgivning vedrørende miljøbeskyttelse

— uddannelse.

3. Parterne tager med regelmæssige mellemrum dette samarbejde op til fornyet overvejelse i et særligt udvalg eller organ, der nedsættes i overensstemmelse med bestemmelserne i artikel 93.

4. Denne artikels bestemmelser berører ikke artikler, der mere specifikt vedrører råstoffer, navnlig artikel 21, 65 og 66.

Artikel 62

Videnskab og teknologi

1. Parterne fremmer det bilaterale samarbejde inden for civil videnskabelig forskning og teknologisk udvikling på basis af gensidige fordele og, afhængigt af de disponible ressourcer, passende adgang til deres respektive programmer under forudsætning af en tilstrækkelig effektiv beskyttelse af den intellektuelle, industrielle og kommercielle ejendomsret.

2. Det videnskabelige og teknologiske samarbejde omfatter:

— udveksling af videnskabelig og teknisk information

— fælles aktiviteter inden for videnskabelig forskning og teknologisk udvikling

— uddannelsesaktiviteter og mobilitetsprogrammer for videnskabsmænd, forskere og teknikere beskæftiget med videnskabelig forskning og teknologisk udvikling hos begge parter.

Når samarbejdet tager form af uddannelsesaktiviteter, gennemføres det efter bestemmelserne i artikel 63.

Ved gennemførelsen af sådanne samarbejdsaktiviteter lægges der særlig vægt på omplacering af videnskabsmænd, ingeniører, forskere og teknikere, der er eller har været beskræftiget inden for forskning i eller produktion af masseødelæggelsesvåben.

3. Samarbejdet gennemføres på grundlag af særlige aftaler, der forhandles og indgås i overensstemmelse med de af hver af partnerne fastsatte procedurer, og som bl.a. indeholder hensigtsmæssige bestemmelser om intellektuel, industriel og kommerciel ejendomsret.

Artikel 63

Uddannelse

1. Parterne samarbejder om at højne det almindelige uddannelsesniveau og det erhvervsfaglige kvalifikationsniveau i både den offentlige og den private sektor.

2. Samarbejdet rettes specielt mod følgende områder:

— modernisering af systemerne for højere uddannelse i Rusland

— uddannelse af ledere i den offentlige og den private sektor og højtstående embedsmænd på prioriterede områder efter nærmere fastlæggelse

— samarbejde mellem universiteter og mellem universiteter og virksomheder

— mobilitet for lærere, akademikere, yngre videnskabsmænd og forskere, administratorer og unge

— fremme af undervisningen i europæiske forhold ved egnede institutioner

— undervisning i Fællesskabets og Ruslands sprog

— videregående uddannelse af konferencetolke

— uddannelse af journalister

— udveksling af undervisningsmetoder og fremme af brugen af moderne undervisningsprogrammer og tekniske faciliteter

— udvikling af fjernundervisning og nye uddannelses- teknologier

— uddannelse af undervisere.

3. En parts eventuelle deltagelse i den anden parts relevante uddannelsesprogrammer kan overvejes i overensstemmelse med deres respektive procedurer, og er det hensigtsmæssigt, fastlægges der så institutionelle rammer og planer for samarbejdet med udgangspunkt i Ruslands deltagelse i Fællesskabets TEMPUS-program.

Artikel 64

Landbrug og agroindustri

Samarbejdet på dette område skal tage sigte på modernisering, omstrukturering og privatisering af landbruget og agroindustrien i Rusland på vilkår, der sikrer, at miljøet respekteres. Dette samarbejde skal bl.a. foregå ved udvikling af private bedrifter og distributionskanaler, oplagringsmetoder, markedsføring og ledelse, modernisering af infrastrukturen i landdistrikter og forbedring af den fysiske planlægning i landbruget, forbedring af produktiviteten, kvaliteten og effektiviteten og overførsel af teknologi og knowhow. Parterne sigter på at skabe overensstemmelse mellem deres sundheds- og plantesundhedsstandarder.

Artikel 65

Energi

1. Samarbejdet finder sted efter markedsøkonomiens og det europæiske energicharters principper og på baggrund af den gradvis tiltagende integration af energimarkederne i Europa.

2. Samarbejdet omfatter bl.a. følgende områder:

— forbedring af energiforsyningens kvalitet og sikkerhed på en økonomisk og miljømæssigt forsvarlig måde

— formulering af energipolitik

— forbedring af forvaltningen og reguleringen af energisektoren i overensstemmelse med markedsøkonomi

— tilvejebringelse af en række institutionelle, juridiske, skattemæssige og andre betingelser, der er nødvendige for at fremme handelen og investeringerne på energiområdet

— fremme af energibesparelser og energieffektivitet

— modernisering af energiinfrastrukturen, herunder sammenkobling af gasforsynings- og elnet

— energiproduktionens, -forsyningens og -forbrugets miljøvirkninger med det sigte at forebygge eller mindske de miljøskader, der opstår som følge af disse aktiviteter

— energiteknologiske forbedringer inden for forsyning og slutbrug for de forskellige energiformer

— ledelsesmæssig og teknisk uddannelse i energisektoren.

Artikel 66

Den nukleare sektor

Under hensyntagen til Fællesskabets og dets medlemsstaters respektive beføjelser og kompetence foregår det civile samarbejde inden for den nukleare sektor bl.a. ved implementering af to aftaler om termonuklear fusion og om nuklear sikkerhed, der skal indgås mellem parterne.

Artikel 67

Rumfart

Med forbehold af artikel 41 fremmer parterne, hvor det er hensigtsmæssigt, et langsigtet samarbejde inden for civil rumforskning, udvikling og kommercielle anvendelser. Parterne lægger særlig vægt på initiativer, der på basis af gensidig fordel medfører, at deres respektive rumfartsaktiviteter fuldt ud supplerer hinanden.

Artikel 68

Byggeri

Parterne samarbejder indenfor byggeindustrien, særlig på de områder, der er omfattet af artikel 55, 57, 60, 62, 63 og 77 i denne aftale.

Samarbejdet sigter bl.a. på at modernisere og omstrukturere byggesektoren i Rusland i overensstemmelse med de markedsøkonomiske principper og under behørig hensyntagen til sundheds-, sikkerheds- og miljøaspekterne.

Artikel 69

Miljø

1. Under hensyn til det europæiske energicharter og erklæringen fra Luzern-konferencen i 1993 udvikler og styrker parterne deres samarbejde om miljøet og menneskers sundhed.

2. Samarbejdet rettes mod bekæmpelse af miljøforringelsen og især:

— effektiv overvågning af forureningsniveauer og vurdering af miljøet; informationssystem vedrørende miljøsituationen

— bekæmpelse af lokal, regional og grænseoverskridende luft- og vandforurening

— økologisk genopretning

— bæredygtig, effektiv og miljøvenlig produktion og anvendelse af energi; industrianlægs sikkerhed

— klassificering og sikker håndtering af kemiske stoffer

— vandkvalitet

— nedbringelse, genanvendelse og sikker bortskaffelse af affald; gennemførelse af Basel-konventionen

— landbrugets indvirkning på miljøet, erosion og kemisk forurening

— beskyttelse af skove

— bevarelse af den biologiske mangfoldighed, fredede områder og bæredygtig udnyttelse og forvaltning af biologiske ressourcer

— fysisk planlægning, herunder byggeri og byplanlægning

— brug af økonomiske og fiskale instrumenter

— globale klimaændringer

— miljøoplysning og -bevidsthed

— gennemførelse af Espoo-konventionen om vurdering af miljøvirkninger i en grænseoverskridende sammenhæng.

3. Samarbejdet finder især sted ved:

— katastrofeplanlægning og andre nødsituationer

— udveksling af information og eksperter, herunder inden for overførsel af renere teknologi og sikker og miljømæssigt forsvarlig anvendelse af bioteknologi

— fælles forskningsaktiviteter

— forbedring af lovgivningen i retning af Fællesskabets standarder

— samarbejde på regionalt plan, herunder samarbejde inden for rammerne af Det Europæiske Miljøagentur, der er oprettet af Fællesskabet, og på internationalt plan

— udvikling af strategier, især vedrørende globale og klimamæssige spørgsmål og også med henblik på fremme af en bæredygtig udvikling

— undersøgelser af miljøvirkninger.

Artikel 70

Transport

Parterne udvikler og styrker deres samarbejde på transportområdet.

Samarbejdet rettes bl.a. mod omstrukturering og modernisering af transportsystemerne og -nettene i Rusland og, hvor det er hensigtsmæssigt, udvikling og sikring af transportsystemernes kompatibilitet i forbindelse med skabelse af et mere globalt transportsystem.

Samarbejdet omfatter bl.a.:

— modernisering af forvaltning og drift inden for vejtransport, jernbaner, havne og lufthavne

— modernisering og udvikling af infrastrukturen for jernbaner, indre vandveje, veje, havne, lufthavne og luftnavigation, herunder modernisering af hovedruter af fælles interesse og transeuropæiske forbindelser inden for disse transportformer

— fremme og udvikling af multimodal transport

— fremme af fælles forsknings- og udviklingsprogrammer

— forberedelse af de lovgivningsmæssige og institutionelle rammer for politikformulering og -gennemførelse, herunder privatisering af transportsektoren.

Artikel 71

Postvæsen og telekommunikation

1. Parterne udvider og styrker samarbejdet på dette område med sigte på en gradvis integration på det tekniske plan af deres respektive telekommunikations- og postbesørgelsesnet. Med henblik herpå iværksætter de navnlig følgende foranstaltninger:

— udveksling af information om politikken for telekommunikation og postbesørgelse og tv- og radiospredning

— udveksling af teknisk og anden information, uddannelse og rådgivningsaktioner

— overførsel af teknologi og knowhow

— udarbejdelse og gennemførelse af fælles projekter foretaget af passende organer fra begge parter

— fremme af nye kommunikationsfaciliteter, i første række til dækning af behovene i handelsinstitutioner og det offentlige

— fremme af europæiske tekniske standarder, certificeringssystemer og forskriftsmetoder

— samarbejde om at garantere kommunikation i krisesituationer, gensidig konsultation om udarbejdelse af retningslinjer for operatørsamarbejde i katastrofesituationer osv.

2. Disse aktiviteter skal bl.a. koncentreres om følgende prioriterede områder:

— udvikling og modernisering af en integreret telesektor i Rusland inden for rammerne af markedsreformer og skabelse af et passende forskriftsgrundlag

— modernisering af Ruslands telekommunikationsnet og integrering heraf i teknisk henseende i europæiske og verdensomspændende net

— samarbejde om udvikling af systemer for informationsudveksling og dataoverførsel mellem organisationer i Fællesskabet og Rusland

— teknisk integration af transeuropæiske telenet

— modernisering af Ruslands postvæsen og tv- og radio- spredningstjenester, herunder de retlige og forskriftsmæssige aspekter

— ledelse af tjenesterne indenfor telekommunikation, postvæsen, tv- og radiospredning i parternes ændrede økonomiske miljø, herunder bl.a. organisationsstrukturer, strategi og planlægning, takstpolitik, indkøbs- principper.

Artikel 72

Finansielle tjenesteydelser

Parterne samarbejder med sigte på at skabe og udvikle passende rammer for bank- og forsikringsvæsen og andre finansielle tjenesteydelser i Rusland afpasset efter behovene i en markedsøkonomi.

Samarbejdet tager sigte på:

— udvikling af regnskabsstandarder, der egner sig til en fri markedsøkonomi, og som er forenelige med medlemsstaternes standarder

— omstrukturering af bank-, forsikrings- og finanssystemet

— forbedring af tilsynet med og reguleringen af bank-, forsikrings- og finanssektoren

— udvikling af kompatible revisionssystemer

— udveksling af information om parternes gældende lovgivning eller lovgivning under udarbejdelse

— modernisering af infrastruktur til forretningsbanker og private banker.

Artikel 73

Regionaludvikling

Parterne styrker deres indbyrdes samarbejde om regionaludvikling og fysisk planlægning.

De fremmer de nationale, regionale og lokale myndigheders udveksling af information om regionalpolitik og fysisk planlægningspolitik og om metoder til formulering af regionalpolitik med særlig vægt på udvikling af ugunstigt stillede områder.

De tilskynder også til direkte kontakter mellem de respektive regioner og offentlige institutioner, der er ansvarlige for planlægningen af regionaludviklingen, med henblik på bl.a. udveksling af information om metoder og midler til fremme af regionaludviklingen.

Artikel 74

Samarbejde på det sociale område

1. Med hensyn til sundhed og sikkerhed udvikler parterne et indbyrdes samarbejde med det formål at højne beskyttelsen af arbejdstagernes sundhed og sikkerhed.

Samarbejdet omfatter navnlig:

— uddannelse i sundheds- og sikkerhedsspørgsmål med særligt henblik på højrisiko-aktivitetssektorer

— udvikling og fremme af forebyggende foranstaltninger til bekæmpelse af erhvervssygdomme og andre arbejdsrelaterede lidelser

— forebyggelse af større ulykkesrisici og håndtering af giftige kemikalier

— forskning med henblik på udbygning af videnbasen vedrørende arbejdsmiljø og arbejdstagernes sundhed og sikkerhed.

2. For så vidt angår beskæftigelse, omfatter samarbejdet navnlig faglig bistand med henblik på:

— optimering af arbejdsmarkedet

— modernisering af arbejdsformidlings- og erhvervsvej- ledningstjenester

— planlægning og styring af omstruktureringsprogrammer

— fremme af beskæftigelsesskabelsen på lokalt plan

— udveksling af information om programmer for fleksibel beskæftigelse, herunder programmer, der fremmer selvstændig virksomhed og iværksætterånden.

3. Parterne lægger særlig vægt på samarbejde inden for social beskyttelse, herunder bl.a. samarbejde om planlægning og gennemførelse af reformer af den sociale beskyttelse i Rusland.

Disse reformer skal tage sigte på, at der i Rusland udvikles beskyttelsesmetoder, som hører naturligt sammen med markedsøkonomi, og skal omfatte socialsikring i alle henseender.

Samarbejdet skal også omfatte faglig bistand til udvikling af socialsikringsinstitutioner med sigte på at befordre en gradvis overgang til et system bestående af en kombination af former for beskyttelse baseret på bidrag og sociale ydelser, samt til relevante ikke-statslige organisationer, der yder social beskyttelse.

Artikel 75

Turisme

Parterne øger og udvikler deres indbyrdes samarbejde, som omfatter:

— lettelse af turismen

— samarbejde mellem officielle turistorganisationer

— forøgelse af informationsstrømmen

— overførsel af knowhow

— undersøgelse af mulighederne for fælles aktiviteter.

Artikel 76

Små og mellemstore virksomheder

1. Parterne bestræber sig på at udvikle og styrke små og mellemstore virksomheder og fremmer samarbejdet mellem små og mellemstore virksomheder i Fællesskabet og Rusland.

2. Parterne tilskynder til udvikling af information og knowhow bl.a. på følgende områder:

— de nødvendige lovmæssige, administrative, tekniske, skattemæssige, finansielle og andre betingelser for oprettelse og udvidelse af små og mellemstore virksomheder og for grænseoverskridende samarbejde

— levering af de specialiserede tjenesteydelser, som de små og mellemstore virksomheder har brug for, såsom lederuddannelse og uddannelse i markedsføring, regnskabsvæsen, kvalitetskontrol og oprettelse og styrkelse af organer til at levere disse tjenesteydelser

— oprettelse af vedvarende og stabile forbindelser mellem operatører i Fællesskabet og Rusland for at forbedre informationsstrømmen til små og mellemstore virksomheder og forbedre samarbejdet over grænserne, bl.a. gennem adgang til og drift af Business Cooperation Network og Euro-Info-Correspondence Centres, forudsat at de nødvendige betingelser i forbindelse med disse netværk er opfyldt.

Parterne samarbejder nært med henblik på at sikre, at de nødvendige betingelser for adgang til netværkerne er opfyldt.

Artikel 77

Kommunikation, datamatik og informationsinfrastruktur

1. Parterne støtter udviklingen af moderne informationsbehandlingsmetoder, herunder medierne. De tager passende skridt til at stimulere en effektiv gensidig udveksling af information. De prioriterer programmer, der sigter på at give den brede offentlighed grundlæggende information om Fællesskabet og give fagfolk, bl.a. erhvervskredse, specialiseret information.

2. Parterne gør den nødvendige indsats for at udvide og styrke samarbejdet med henblik på at oprette en passende informationsinfrastruktur. I dette øjemed iværksætter de navnlig følgende foranstaltninger:

— udveksling af information om politik for oprettelse af informationsinfrastrukturer, herunder forskriftspolitik

— udforskning af mulighederne for fælles projekter om forskning og udvikling inden for informations- og kommunikationsteknologi, og om oprettelse af en informationsinfrastruktur, der er tilpasset behovene i en markedsøkonomi, idet der tages hensyn til russiske virksomheders omstillingsmuligheder og den russiske interesse i datamatisering, og idet der åbnes mulighed for interoperabilitet med Fællesskabets informationsinfrastrukturer

— udvikling af fælles programmer for uddannelse af specialister i informationsteknologi og informationstjenesteydelser

— fremme af europæiske tekniske standarder, certificeringssystemer og forskriftsmetoder.

Artikel 78

Told

1. Formålet med samarbejdet er at sikre kompatibilitet mellem parternes toldsystemer.

2. Samarbejdet omfatter især følgende:

— udveksling af information

— forbedring af arbejdsmetoder

— harmonisering og forenkling af toldprocedurer i forbindelse med de varer, der handles mellem parterne

— sammenkobling af Fællesskabets og Ruslands transitordninger

— bistand til indførelse og administration af moderne toldinformationssystemer, herunder edb-systemer på toldkontrolsteder

— gensidig bistand og fælles aktioner i forbindelse med varer med dobbelt anvendelsesformål og varer, der er genstand for ikke-toldmæssige begrænsninger

— afholdelse af seminarer og uddannelseskurser. — Der ydes om fornødent faglig bistand.

3. Uden at det berører det yderligere samarbejde omhandlet i denne aftale, særlig artikel 82 og 84, ydes den gensidige bistand mellem parternes administrative myndigheder i toldspørgsmål efter bestemmelserne i protokol 2.

Artikel 79

Statistisk samarbejde

1. Samarbejdet tager sigte på en yderligere udvikling af effektive statistiske systemer og informationsmæssig og programteknologisk kompatibilitet for statistiske data, der hurtigt kan levere pålidelige statistikker til støtte for og overvågning af det økonomiske samarbejde mellem parterne og den økonomiske reformproces i Rusland og desuden bidrage til udvikling af det private initiativ i Rusland.

2. Parterne samarbejder især om:

— at fremme udviklingen af et effektivt statistisk system i Rusland, og særlig at fastlægge passende institutionelle rammer

— at højne uddannelsesstandarderne for og erhvervskompetencen hos det statistiske personale

— at foretage en harmonisering med internationale og især Fællesskabets metoder, standarder og klassifikationer

— at levere passende mikro- og makroøkonomiske data til erhvervsdrivende i den private og den offentlige sektor

— at sikre datafortroligheden

— at udveksle statistiske oplysninger og med henblik herpå at opbygge og/eller gøre passende brug af databaser.

Artikel 80

Økonomi

Parterne letter den økonomiske reformproces og samordningen af den økonomiske politik ved at samarbejde om en bedre forståelse af de grundlæggende elementer i deres respektive økonomier og om formulering og gennemførelse af økonomisk politik under markedsøkonomi.

Parterne

— udveksler information om de makroøkonomiske resultater og udsigter og om udviklingsstrategier

— analyserer økonomiske spørgsmål af fælles interesse, herunder understøtning af økonomisk politik og gennemførelsesinstrumenter

— fremmer et bredt samarbejde mellem økonomer og højtstående embedsmænd for derved at fremskynde overførslen af knowhow til formulering af økonomisk politik og sikre en vid udbredelse af resultaterne af den for denne politik relevante forskning.

Artikel 81

Hvidvaskning af penge

1. Parterne er enige om nødvendigheden af at gøre en indsats for og samarbejde om at forhindre, at deres finansielle systemer benyttes til hvidvaskning af indtægter fra kriminelle aktiviteter i almindelighed og narkotikakriminalitet i særdeleshed.

2. Samarbejdet på dette område omfatter administrativ og faglig bistand med henblik på at fastlægge egnede standarder til at modvirke hvidvaskning af penge svarende til dem, der er vedtaget i Fællesskabet og internationale fora på dette område, herunder Financial Action Task Force (FATF).

Artikel 82

Narkotika

Parterne samarbejder om at øge effektiviteten og gennemslagskraften af politik og foranstaltninger til bekæmpelse af ulovlig produktion af og forsyning og handel med narkotika og psykotrope stoffer, herunder forebyggelse af omdirigering af kemiske prækursorer, samt om fremme af forebyggelse og formindskelse af efterspørgslen efter narkotika. Samarbejdet på dette område baseres på gensidige konsultationer og snæver samordning mellem parterne om målene og indsatsen på de forskellige felter, der vedrører narkotika, og skal bl.a. omfatte udveksling af uddannelsesprogrammer og, når det er muligt, faglig bistand fra Fællesskabet.

Artikel 83

Samarbejde om regulering af kapitalbevægelser og betalinger i Rusland

Med forbehold af artikel 52 samarbejder parterne, i erkendelse af behovet for at det russiske valutamarked kan fungere og udvikle sig stabilt, om oprettelse af et effektivt system for regulering af kapitalbevægelser og betalinger i Rusland.

Under henvisning til medlemsstaternes og Fællesskabets erfaringer, kompetence og respektive muligheder skal samarbejdet på dette område med faglig bistand fra Fællesskabet bl.a. omfatte:

— etablering af forbindelser mellem de kompetente myndigheder i Fællesskabet og dets medlemsstater og i Rusland

— løbende informationsudveksling

— støtte til udvikling af passende forskrifter.

For at sikre en optimal udnyttelse af de disponible ressourcer sikrer parterne en nær koordinering med foranstaltninger, der træffes af andre lande og internationale organisationer.







AFSNIT VIII

SAMARBEJDE OM FOREBYGGELSE AF ULOVLIGE AKTIVITETER

Artikel 84

Parterne indleder et samarbejde med sigte på at forebygge ulovlige aktiviteter såsom:

— ulovlig indvandring og ulovligt ophold af fysiske personer af parternes nationalitet på deres respektive områder under hensyn til princippet om genindrejse og dermed forbunden praksis

— ulovlige aktiviteter på det økonomiske område, herunder korruption

— ulovlige transaktioner med forskellige produkter, herunder industriaffald

— forfalskninger

— ulovlig handel med narkotika og psykotrope stoffer.

Samarbejdet på ovennævnte områder baseres på indbyrdes konsultation og et nært samvirke, og der vil blive ydet faglig bistand på følgende områder:

— udarbejdelse af national lovgivning vedrørende forebyggelse af ulovlige aktiviteter

— oprettelse af informationscentre

— effektivisering af de institutioner, der beskæftiger sig med forebyggelse af ulovlige aktiviteter

— personaleuddannelse og opbygning af efterforskningsinfrastrukturer

— fastlæggelse af gensidigt acceptable foranstaltninger til at forebygge ulovlige aktiviteter.







AFSNIT IX

KULTURELT SAMARBEJDE

Artikel 85

1. Parterne forpligter sig til at fremme det kulturelle samarbejde med sigte på at styrke de bestående forbindelser mellem deres befolkninger og tilskynde til tilegnelse af gensidigt kendskab til deres respektive sprog og kulturer under overholdelse af princippet om skaberfrihed og gensidig adgang til kulturværdier.

2. Samarbejdet omfatter navnlig følgende områder:

— udveksling af information og erfaringer inden for bevarelse og beskyttelse af monumenter og seværdigheder (den arkitektoniske arv)

— kulturudvekslinger mellem institutioner, kunstnere og andre, der arbejder på det kulturelle område

— oversættelse af litterære værker.

3. Samarbejdsrådet kan rette henstillinger om gennemførelsen af denne artikel.







AFSNIT X

FINANSIELT SAMARBEJDE

Artikel 86

Med henblik på virkeliggørelse af målene i denne aftale, særlig i afsnit VI og VII, stiller Fællesskabet i overensstemmelse med artikel 87, 88 og 89 midlertidig finansiel bistand til rådighed for Rusland i form af faglig bistand, der ydes som gavebistand, til fremme af den økonomiske omstilling i Rusland.

Artikel 87

Denne finansielle bistand ydes inden for rammerne af Tacis-programmet efter Fællesskabets rådsforordning herom.

Artikel 88

Målene og områderne for Fællesskabets finansielle bistand fastlægges i et vejledende program, der afspejler de vedtagne prioriteter, og som aftales mellem parterne under hensyntagen til Ruslands behov, sektormæssige opsugningsevne og reformfremskridt. Parterne underretter Samarbejdsrådet derom.

Artikel 89

For at opnå den bedst mulige udnyttelse af de disponible midler sikrer parterne, at Fællesskabets faglige bistand ydes i snæver samordning med de tilsvarende bidrag fra andre kilder, som medlemsstaterne, andre lande og internationale organisationer, såsom Den Internationale Bank for Genopbygning og Udvikling og Den Europæiske Bank for Genopbygning og Udvikling.







AFSNIT XI

INSTITUTIONELLE, ALMINDELIGE OG AFSLUTTENDE BESTEMMELSER

Artikel 90

Der nedsættes et samarbejdsråd, som skal føre tilsyn med gennemførelsen af denne aftale. Det træder sammen på ministerplan en gang om året, og når omstændighederne kræver det. Det undersøger alle større spørgsmål, der opstår inden for rammerne af aftalen, og andre bilaterale eller internationale spørgsmål af fælles interesse for virkeliggørelsen af denne aftales mål. Samarbejdsrådet kan også fremsætte formålstjenlige henstillinger efter aftale mellem parternes repræsentanter i Samarbejdsrådet.

Artikel 91

1. Samarbejdsrådet består af medlemmerne af Rådet for Den Europæiske Union og medlemmer af Kommissionen for De Europæiske Fællesskaber på den ene side og medlemmer af regeringen for Den Russiske Føderation på den anden side.

2. Samarbejdsrådet fastsætter selv sin forretningsorden.

3. Formandshvervet i Samarbejdsrådet varetages på skift af en repræsentant for Fællesskabet og et medlem af regeringen for Den Russiske Føderation.

Artikel 92

1. Samarbejdsrådet bistås i varetagelsen af sine opgaver af et samarbejdsudvalg, der består af repræsentanter for medlemmerne af Rådet for Den Europæiske Union og repræsentanter for Kommissionen for De Europæiske Fællesskaber på den ene side og repræsentanter for regeringen for Den Russiske Føderation på den anden side, normalt på højt embedsmandsplan. Formandshvervet i Samarbejdsudvalget varetages på skift af en repræsentant for Fællesskabet og en repræsentant for regeringen for Den Russiske Føderation.

Samarbejdsrådet fastsætter i sin forretningsorden Samarbejdsudvalgets opgaver, som omfatter forberedelse af Samarbejdsrådets møder og de opgaver, der er omhandlet i artikel 16, 17 og 53 og i bilag 2, samt Samarbejdsudvalgets funktionsmåde.

2. Samarbejdsrådet kan uddelegere enhver af sine beføjelser til Samarbejdsudvalget, der varetager arbejdet mellem Samarbejdsrådets møder.

Artikel 93

Samarbejdsrådet kan beslutte at nedsætte særlige udvalg eller arbejdsgrupper til at bistå det i varetagelsen af dets opgaver og fastlægger sådanne udvalgs eller arbejdsgruppers sammensætning, opgaver og funktionsmåde.

Artikel 94

Ved undersøgelse af spørgsmål, der inden for rammerne af denne aftale måtte opstå vedrørende en bestemmelse, der omhandler en artikel i GATT, tager Samarbejdsrådet i videst muligt omfang hensyn til, hvorledes de kontraherende parter i GATT normalt fortolker den pågældende GATT-artikel.

Artikel 95

Der nedsættes et parlamentarisk samarbejdsudvalg. Det træder sammen med mellemrum, som det selv fastsætter.

Artikel 96

1. Det Parlamentariske Samarbejdsudvalg består af medlemmer af Europa-Parlamentet på den ene side og medlemmer af Den Russiske Føderations forbundsforsamling på den anden side.

2. Det Parlamentariske Samarbejdsudvalg fastsætter selv sin forretningsorden.

3. Formandshvervet i Det Parlamentariske Samarbejdsudvalg varetages på skift af henholdsvis et medlem af Europa-Parlamentet og et medlem af Den Russiske Føderations forbundsforsamling ifølge de bestemmelser, der fastsættes i dets forretningsorden.

Artikel 97

Det Parlamentariske Samarbejdsudvalg kan anmode om relevante oplysninger vedrørende denne aftales gennemførelse fra Samarbejdsrådet, som så skal forelægge udvalget de ønskede oplysninger.

Det Parlamentariske Samarbejdsudvalg underrettes om Samarbejdsrådets henstillinger.

Det Parlamentariske Samarbejdsudvalg kan rette henstillinger til Samarbejdsrådet.

Artikel 98

1. Inden for denne aftales anvendelsesområde forpligter hver af parterne sig til at sikre, at fysiske og juridiske personer fra den anden part uden forskelsbehandling i forhold til deres egne statsborgere har adgang til parternes kompetente domstole og administrative organer for at kunne forsvare deres individuelle rettigheder og ejendomsrettigheder, herunder intellektuel, industriel og kommerciel ejendomsret.

2. Inden for deres respektive beføjelser:

— fremmer parterne anvendelse af voldgift til bilæggelse af tvister, der opstår i forbindelse med handels- og samarbejdsoverenskomster indgået af økonomiske beslutningstagere fra Fællesskabet og Rusland

— er parterne enige om, at når en tvist indbringes for voldgift, kan hver af tvistens parter, medmindre andet er fastsat i reglerne for det af parterne valgte voldgiftsforum, vælge sin egen voldgiftsmand af en hvilken som helst nationalitet, og at den foresiddende tredje voldgiftsmand eller enevoldgiftsmanden kan være en statsborger i et tredjeland

— anbefaler parterne deres økonomiske beslutningstagere, at de efter fælles overenskomst vælger, hvilken lovgivning der skal gælde for deres kontrakter

— tilskynder parterne til anvendelse der er udarbejdet af De Forenede sion for International Handelsret voldgift ved et forum i en stat, konventionen om anerkendelse udenlandske voldgiftskendelser, York den 10. juni 1958.

Artikel 99

af de voldgiftsregler, Nationers Kommis- (UNCITRAL), og til der har undertegnet og fuldbyrdelse af udfærdiget i New Intet i denne aftale hindrer en part i at træffe foranstaltninger:

1) som den finder nødvendige for at beskytte sine væsentlige sikkerhedsinteresser:

a) mod udbredelse af oplysninger, der kan skade dens væsentlige sikkerhedsinteresser

b) vedrørende fissile materialer eller materialer, hvoraf de er udledt

c) vedrørende produktion af eller handel med våben, ammunition og krigsmateriel eller forskning, udvikling og produktion, der er uundværlig i forsvarsøjemed, såfremt foranstaltningerne ikke ændrer konkurrencevilkårene for de varer, der ikke er beregnet til specifikt militært formål

d) i tilfælde af alvorlige interne forstyrrelser, som påvirker opretholdelsen af lov og orden, under krig eller alvorlige internationale